Fundazioak, pribatizazioak eta nire xoxak | pixkanakakaskari\n← Un empleado, un voto.\nFundaciones, privatizaciones y mis lentejas →\nFundazioen legeak dioenez, aurtengo abenduak 30ean, gaur egun dirauten Aurrezki Kutxek Fundazio bihurtu beharko dute. Beraz, bbk, Kutxa eta Vital-ek aurrezki-kutxa izateari utziko diote.\nEusko Legebiltzarra da prozesu honen ezaugarriak zehaztuko dituen legea garatu eta onartu behar duena. Eta horretarako 6 hilabeteko epea du.\nEta Fundazio hauetako Patronatuari egokituko zaio bere etorkizunari buruzko erabakiak hartzea, horien artean Kutxabanken jabetzan izango duten partaidetzaren zenbatekoa egokia den edo diru-sarreak dibertsifikatu behar dituzten, Europatik aditzera ematen duten bezala.\nDagoen zehazgabetasun-egoeraren lainopean eztabaida interesatuak sortzeko momentua ez da. Elkarlanerako unea da, etorkizuneko Fundazio horiek beren inguruneko biztanleriaren beharrei erantzungo dien ordezkaritza izan dezaten.\nEta horretan gaude, hitzegin nahi duen ororekin, gure izaeraren oinarria Kutxabankeko lankideon eskubideen defentsa dela ahaztu barik. Interferentziarik gabe.\n2 respuestas a Fundazioak, pribatizazioak eta nire xoxak\nManolo Gaztañaga dijo:\nAdos, baina zuen iritziz, nolakoa izan beharko luke «biztanleriaren beharrei erantzungo dien ordezkaritza»?\n2 de abril de 2014 en 1:33 pm\nKaixo, Manolo: galdera ona.\nGaur egun, Kutxako Batzar Orokorrak honako taldeen ordezkariak ditu: Entitate sortzaileak (Gipuzkoako Aldundia, Donostiako Udala), Gipuzkoako udalak, Kutxako bezeroak, Kutxako langileak eta Interes Kolektiboen Entitateen Ordezkariak “ERIC” (DYA, Kontseilua, Banco de Alimentos eta antzekoak).\nEgitura hau (egokia izan ala ez) ez dago Patronato berrira pasatzerik, jada Kutxako bezerorik eta langilerik ez dago, Kutxabankera pasa bait dira bi kolektibo hauek.\nBeraz, aurreko eskematik Entitate sortzaile eta udaletako ordezkari politikoak eta ERIC-ak geratzen zaizkigu.\nGure proposamena lantzen ari gara (nahiz eta ez dakigun aukerarik emango diguten aurrera eramateko) eta, adibidez, ostegun honetan bertan gara biltzekoak bezeroen eta langileen ordezkari gisa ditugun Batzarkideekin.\nPatronatuaren etorkizuneko egituraren ezaugarri nagusia zein izatea gustatuko litzaigukeen argi dugu: politikari gutxiago, Gizarte Ekintzarekin erlazionaturiko eragile gehiago.\nUrte gogorra dugu aurretik, baina lanerako gaude, gaiak merezi du-eta. Ekarpenak ongietorriak izango dira.


EAJ-PNVk eta PSE-EEk Debabarreneko Eskualdea suspertzeko ponentzia bultzatu dute Eusko Legebiltzarrean\nProposamena egin duten taldeen ustez, eskualdeko adierazle ekonomikoek suspertzeko jarduera espezifikoak merezi ditu\n01 Uztaila | Eusko Legebiltzarra\nEuzko Abertzaleak eta Euskal Sozialistak talde-parlamentarioek Legez besteko Proposamen bat aurkeztu dute Ganberaren erregistroan, Debabarreneko eskualdea suspertzeko ponentzia bat bultzatzeko. Foro horretan, "Hausnarketa sakona" egingo da zonaldearen beharren inguruan, Covid-19 krisiaren ondoren industria-ehuna galtzea saihesteko eta haren birsorkuntza ekonomikoa sustatzeko.\nProposamena egin duten taldeen ustez, eskualdeko adierazle ekonomikoek suspertzeko jarduera espezifikoak merezi ditu. "Azken aldian, testuinguru ekonomikoak eta, batez ere, egoera soziosanitarioak eragindako zailtasunek arriskuan jarri dute inguruko industria-ehuna eta enpresa-proiektu berrien garapena, bai eta lanpostu berrien sorrera ere", azaldu du ekimenak.\nHorrek guztiak, eskualdeko baldintza orografiko bereziekin batera, gomendagarria egiten du haien premiei buruzko hausnarketa sakona egitea eta berariazko foro batean egitea. Foro horretan parte hartzera gonbidatuko dira inplikatutako erakundeak (Eusko Jaurlaritza, Gipuzkoako Foru Aldundia eta Bizkaiko Foru Aldundia, eta Eibar, Soraluze, Elgoibar, Mendaro, Deba, Mutriku, Mallabia eta Ermuko udalak), bai eta eragile sindikalak, enpresarialak eta esparru soziologikoko eta ekonomikoko adituak ere, legebiltzarkideak azaldu duenez. EAJ-PNVko Irune Berasaluze, eta Eneko Andueza bozeramaile sozialista, euren taldeen ordezkariak izango dira etorkizunean.\nForo horren eraketa hurrengo bilkura-aldian onartuko da, eta haren funtzionamenduak ezkerraldeko, Meatzaldeko eta Oarsoaldeko eskualdeetan eta Aiarako eskualdean eta Urduña, Orozko, Arrankudiaga eta Arakaldo udalerrietan zentratutako ponentzien adibideari jarraituko dio. Ponentzia horiek aurreko legegintzaldian eta legegintzaldi honetan garatu ziren Ganberan.\nUZTAILAk 01 | Legez Besteko Proposamena\nDebabarreneko Eskualdea Suspertzeko Lantaldea eratzeari buruzko LBP


Oskar Matute: «Gobernuak gehiago egin dezake, eta horretarako garaia da» | Politika | Berria\nOskar Matute. EH Bilduko diputatua Espainiako Kongresuan\n«Gobernuak gehiago egin dezake, eta horretarako garaia da»\nMatutek uste du Espainiako Gobernuak «ikuspegi progresista batetik» heldu behar diela mahai gainean dituen aferei; bide horretan EH Bilduk «jendearen bizimodua hobetzen ahalegintzen» jarraituko duela dio.\nOskar Matute EH Bilduko diputatua (Barakaldo, Bizkaia, 1972) atseden egun batzuk hartzen ari da, Espainiako Kongresuaren jarduera eten egin dutela baliatuta. Udako etena aukera ona da agintaldiaren balantzea egiteko, erdira iristeko hilabete gutxi batzuk falta diren honetan.\nPentsatzen dut zaila dela agintaldiaren orain arteko balantzea egitea izurria kontuan hartu barik.\nPandemia seguru asko gure bizimodua aldatzera etorri da, eta denoi eragin digu. Ni saiatu naiz beti gai honetan kritika neurriz egiten, badakidalako inor ez zegoela prestaturik honen moduko kontu bati aurre egiteko. Ni bereziki kezkatzen naute herritarrengan izaten ari diren ondorioek. Izurri hau jendearen egonkortasuna, buru osasuna, etorkizunerako asmoak pitzatzen ari da, eta horrek kezkatzen nau, beldurrak hartutako gizartea oso jokabide arriskutsuetara lerra daitekeelako.\nZer irizten diozu botere publikoek emandako erantzunari?\nLehen esan bezala, inor ez zegoen honetarako prestaturik, eta, beraz, ulergarria da kasu batzuetan inprobisazioak agintzea, baina, edonola ere, argi dago gauza batzuk hobetzeko modukoak izan direla. Nik, adibidez, ez dut inoiz ulertu zergatik pandemiaren kontrolean izandako arrakastak beti gobernuarenak diren, eta, aldiz, zerbait gaizki doanean errua herritarrei egozten dieten, eta, kasu batzuetan, sektore osoak estigmatizatuz, gazteak eta ostalariak adibidez. Porrotak eta arrakastak denonak dira, baina, batez ere, horri aurre egiteko tresnak eskura dituztenenak.\nIrakaspenik atera al duzu pandemia honetatik?\nBatez ere, zaintza eta bizitza erdigunean jarri behar direla. Askotan errepikatutako esaldi hori edukiz bete da, eta ikusi dugu osasungintza eta denok bizimodu duina izatea kapitalaren erreprodukzio dinamiken gainetik jarri behar direla. Niri oso deigarria egin zait, esaterako, lanpostuetan izandako kutsatzeez batzuek txintik atera ez izana; irabaziak osasunaren gainetik jartzen dituzten seinale.\nAskotan esan da Pedro Sanchezen egungo gobernua «Espainian inoiz izan den gobernurik progresistena» dela, eta mota guztietako iruzkinak egiteko aukera eman du esaldi horrek. Zure ustez, bere jardunean hala izaten ari da?\nNik onar dezaket orain arte ezagutu ditugun gobernuen moduko bat askoz kaltegarriagoa izango zela langile eta herri klaseentzat. Baina hori ezin da aitzakia izan gobernu honek egindako guztia ontzat emateko. Nik uste dut gehiago egin daitekeela, eta gehiago egin beharko luketela. Gobernuaren zati batek esaten duenean gehiago egin nahiko lukeela lan arloan, argindarraren prezioan, bankuen irabazietan, etxebizitzaren esparruan eta abarretan, niri gustatuko litzaidake sinestea, baina horretarako argi mintzatu beharko lukete, eta esan nork eragozten dien hori egitea. Horri aurre egin behar zaio ikuspegi progresista batetik; bestela, ezin duzu esan historiako gobernurik progresistena zarela.\nGu argi mintzatzen gara. Hau ez da gure gobernua; guk arduraz jokatzen dugu, 1936an faxismoaren aurrean paratzen jakin zutenen ildo historikoari jarraitu nahi diogulako, baina horrek ez du esan nahi gobernu honek egiten duen guztia txalotu behar dugunik, badakigulako gehiago egin dezakeela, eta gehiago egiteko garaia dela.\nZuek akordio bat duzue PSOErekin eta UPrekin Lan Erreforma bertan behera uzteko, baina urtebete baino gehiago igaro da akordio hori lortu zenutenetik.\nGuk badakigu Espainiako Gobernuan badaudela Europako Batzordeko beltzezko gizonen alde lanean ari direnak, [Ekonomia ministro] Nadia Calviño bezala, eta badaudela beste sentsibilitate bat izan dezaketenak. Batzuei zein besteei berdin esan diegu haiekin hitz egin dugunean: gu hitzeko jendea garela, jendaurrean zein pribatuan Lan Erreforma baliogabetzearen alde egingo dugula, eta haiek ere berdin egin beharko luketela ez badute hitza jan nahi. Badakigu urte honetan saiatuko direla horren alderik kaltegarrienak indargabetzen, eta hori ondo dago, baina ez da nahikoa, ez dagoelako Lan Erreforma bakar bat, 44 erreformaren segida bat baizik, eta denek higatu dituzte langileen eskubideak.\nHorri buelta eman behar zaio; berdin digu epeka edo dena aldi berean egiten duten, baina horretan oraintxe bertan hasi behar dute. Eta agintaldiaren amaieran hori aurkezterik ez badute, ez da izango EH Bildu saiatu ez delako. Guk ez dugu inolako asmorik Espainian gobernatzeko, baina gure esku badago jendearen bizimodua hobetzea, horretan ahaleginduko gara, eta salatu egingo dugu horretan aritzen ez dena, edozein delarik ere.\nEH Bildurentzat kontraesana da Espainiako aurrekontuei baiezkoa ematea, jakinda horietan Errege Etxerako eta armadarako dirua bideratzen dela?\nPolitikan kontraesanak badaude, eta lau kontraesan baino gehiago ez dauzkana mundu paralelo batean bizi da. Baina ez dut uste horiek kontraesan nagusiak direnik. Nik errealitate printzipioan sinesten dut: daukadan indarrarekin, zer egin dezakedan eta zer galaraz dezakedan. EH Bilduk hori egin du.\nGogoeta da ea lor dezakegun aurrekontuak hobeak izan daitezen eta gizarte libreago batean eragiten duten arloak sendoagoak izan daitezen, edo, aldiz, borroka horretatik at gelditu, eta purismoaren talaiatik gainerako guztiei esan zer desbideraturik dauden. Azken jarrera horrek ez zaitu inoiz kontraesan batera eramango, baina gero, ibilbidearen azterketa egitean, ikusi beharko da zure jarrerak indartzeko balio izan ote dizun.\nZer irizten diozu EH Bilduk agintaldi honetan Kongresuan egindako lanari?\nNik uste dut positiboa dela, baina ez bertan goxo gelditzeko modukoa. Jakin dugu egoera politikoa ulertzen, hortik eragiteko aukera sendotzeko, eta horrek ekarri du EH Bilduri buruzko hesi eta klixe batzuk erortzea. Gero eta jende gehiagok, Euskal Herritik kanpo ere, EH Bildu aliatu moduan ikusten du, baina asko falta dugu egiteko. Azken finean, oso argi dugu helburua: Madrilen ere lan egitea EH Bilduren posizioak indartzeko eta gero eta jende gehiago erakartzeko euskal errepublika aske eta subiranoaren proiektu politikora.\nMadrilen eragiteko lantegi horretan lehia al dago EAJrekin?\nEAJk badu euskal agenda bat, baina EH Bilduk ere badu bere euskal agenda, eta biek ez dute zertan bat egin. Agenda horretan EAJk batzuen interesak defendatzen ditu, ez halabeharrez herri sektoreenak, eta EH Bilduk herri sektore horien interesak defendatzen ditu. Edonola ere, EAJren buruzagi batzuk jelosiak jota egotea ez dut ulertzen.


Haurrentzako Programazioa, Bisuala edo Testuala? - Playcode Academy\nHaurrentzako Programazioa, Bisuala edo Testuala?\nPortada » Haurrentzako Programazioa, Bisuala edo Testuala?\nHaurrentzako Programazioa, Bisuala edo Testuala?2017-02-272018-02-21https://playcodeacademy.com/wp-content/uploads/2015/12/PlayCodeAcademy_400-e1460878724977.pngPlaycode Academyhttps://playcodeacademy.com/wp-content/uploads/2017/02/programacion-scratch-1.png200px200px\nHaurrei programazioa irakasteko, ideiarik ohikoena Scratch programazioarekin hastea da eta, gutxi gorabehera menderatzen duenean, Python bezalako testuan oinarritutako programazio lengoaietara pasatzea.\nHorrek zalantzak sortzen ditu. Scracht programazio lengoaia adibidez mundu bat da. Beraz, noiz arte erakutsiko diogu Scratch ikasleari? Noiz hasiko gara Python-ekin (edo beste edozein programazio-lengoaiarekin)? Eta zuzenean Python-ekin hasten bagara?\nBeste modu batean esanda, Scracht oztopo bat suposatzen du programazioa “benetan” ikasteko?\nZERGATIK IRAKATSI PROGRAMAZIOA HAURREI?\nIkuste programazioa oztopo bat izaten bukatuko duen jakiteko, lehenik eta behin zertarako izan daitekeen oztopo bat jakin beharko dugu. Zein da haur programazioa erakustearen helburua?\nHaur batzuk programatzaileak izango dira. Hots, haien lanbidea izango da.\nHaur batzuk programazioa ,beste trebetasun batzuen euskarri gisa, eskatuko duten lanbideak izango dituzte. Adibidez, beste irakasgai batzuen artean, programazioa irakasten duen irakasleak. Edo ikasten ari denaren inguruan simulazio bat programatzen duen biologoa.\nHaur batzuk programatzeko gai izango dira eta teknologia hobby moduan kontrolatuko dute. Robotak, bideojokoak, web orrialdeak…\nHaur batzuei programazioa ezagutzeak mesede egingo die, egun bizi diren mundu teknologikoa hobeto ulertuko dutelako, nahiz eta programazioan ez aritu.\nIkus dezakegunez, (epe luzerako) helburuak oso desberdinak dira. Eta hemen abiapuntuaz hitz egiten ari gara.\nBeraz, arreta haurrak orain behar duenean jartzea, izango da helburua. Eroso sentitzen da testuan oinarritutako programazio lengoaiekin? Ba al du aldez aurreko ezaguerarik? Berehalako emaitzarik ez badu ikusten aspertzen da?\nHorregatik guztiagatik, artikulu hau prestatu dugu, bi motatako programazio lengoaien aldekoak eta aurkakoak aztertzeko.\nPROGRAMAZIO LENGOAIA BISUALEN ABANTAILAK TESTUAN OINARRITUTAKO PROGRAMAZIO LENGOAIEI DAGOKIONEZ\nProgramazio bisualak “oztopo” gutxiago aurkezten ditu haurrak egin nahi duena lortu dezan. Irakurtzeko, ikusteko, ikasteko eta gogoratzeko errazagoa da.\nEgin ahala, egiten ari denaren emaitzak berehala ikustea errazagoa da.\nEz da beharrezkoa komandoak eta sintaxiak buruz ikastea. Gehitzeko, antolatzeko eta kokatzeko eskura daude.\nBloke-bidezko ikuste-programazioa ukipen-pantaila batekin konbinatzea ezin hobea da haurren interakzioa lortzeko. Literalki programaren kodea ukitzen ari dira. Jada aipatu genuen, Swift Playgrounds-ez hitz egiterakoan.\nBloke-bidezko programazioak sintaxi akatsak saihesten ditu, ez delako apenas ezer ez idatzi behar (edo ia ezer ez).\nProgramatzaileak programaren logikan soilik jar dezake arreta (eta ez sintaxian). Hots, “hau egin nahi dut eta gainera programazio lengoaia honen hautazko jarraibide batzuk errespetatu behar ditut” pentsatu beharrean, “hau egin nahi dut” ideian arreta jar dezakezu.\nScratch programazioak programaren elementu desberdinen konexioa erakusten du. Testuan oinarritutako lengoaiek ordea, kode hitz-aspertuak dira, lerroak bata bestearen atzetik. Mila lerrotako kode programa batek, 300garren lerroan programatu den zerbait 5000garren lerroan aipatu dezake. Programatzaileak ahalegin handia egin behar du.\nScratch programazioa hasieran batean pentsa daitekeena baino askoz ahaltsuagoa da. Nahiz eta umeei zuzenduta egon, ez da “umeentzako hizkuntza soilik”.\nTESTUAN OINARRITUTAKO PROGRAMAZIO LENGOAIEN ABANTAILAK, SCRATCH PROGRAMAZIOARI DAGOKIONEZ\nEz soilik etorkizunean Python erabiltzeari begira,adibidez, baizik eta beste edozein programazio-lengoaia erabiltzeari begira ere. Zuzeneko kontaktua izateak, programazioa modu sakonagoan ulertzea ahalbidetuko du (eta beraz, ahaltsuagoa).\nLengoaia batzuk (Python adibidez), programazio lengoaia gehienak baino askoz ere errazagoak dira (haur eta helduentzat).\nUme batzuei hizkuntza profesionalarekin programatzen ikastea gustatzen zaie, bere moldakortasunagatik. Scratch-ekin edo Alice-rekin joku bat sortu dezakete, baina C++-rekin edozein plataformarako edozein joko sor dezakete.\nIkusmenaren bidez ikastea, umearen gaitasunaren eta umeak egin nahi duenaren mende dago.\nEz dut arazorik ikusten haur txiki batek C++ lengoaiarekin lan egiten hastea, horretarako gai bada. Pantailaren aurrean saialdi bat eta berehala konturatuko da testu-blokeak motibagarriak diren ala ez.\nEra berean, 15 urteko mutil batek ez badu inoiz programaziora hurbiltzerik izan, Scratch-en hurbiltze bat aurki dezake. Hots:\nScratch programazio lengoaiatik edo testu programazio lengoaia batekin hastea, berdin dio, ez dago arazorik.\nGarrantzitsua da motibagarria iruditzea eta egin nahi duena egiten baimen diezaiola (ziur arki zerbait dibertigarria).\nHelduek ere lengoaia grafikoak erabiltzen dituzte (nahiz eta hain ohikoa ez izan).\nBeraz jar ezazu zure haurra ordenagailuaren aurrean eta berak erabaki dezan zer da gehien gustatzen zaiona. Programazioaren logika ikasiko du eta hortik aurrera dena ondo joango da.\nROBOTAK ETA ENPLEGUA, ETORKIZUN EZEZAGUNA?\nRobotak eta Empleguaren Etorkizuna (Teknologikoa)\nRobotak eta Empleguaren Etorkizuna (Teknologikoa)Uncategorized @eu


Pentsua | Centro especializado en adiestramiento y residencia canina\nKan20 kODEa ERABILIZ\nDESKONTUAK ESKURATUKO DITUZU ERA PENTSU GUZTIETAN\nEROSI KALITATEZKO PENTSUA\nElikadura funtsezko faktorea da zure txakurraren hazkuntzan eta garapenean. Hori dela eta, Kangune Hotelean ERA pentsuekin elikatzen ditugu txakurrak.\nKangunen erabili ohi ditugun ERA pentsuekin zure txakurraren elikadura beharrak %100ean asetuko dituzu. Era berean, buru-osasun on bat, azal osasuntsua eta ilaje dizdiratsua izan ditzan ere lagunduko diozu.\nPentsuek animali jatorria dute %60-65ean. Hotzean egindako prentsaketa, EZ DA PENTSU DESHIDRATATUA. Poltsa ireki orduko somatuko duzun arrain/haragi usainak harritu egingo zaitu. Pentsua bustitzean ere nabari da aldea, ERA pentsuak ez baitira puzten beste asko bezala.\nAnimalia eta natur jatorriko batazbesteko handia\nProteinetan aberatsa eta osagai funtzionalen nahasketa zaindu bat\nInmunitate sistemari laguntzen dio\nDigestio errazekoa eta zapore bikainekoa\ndeskontuak KANGUNE bezeroa izateagatik\nKangune adostasun batetara iritsi da CUNIPIC-ERA enpresarekin, deskontuak jaso eta Kanguneko bezeroen artean pentsuak euren online dendan eros ditzaten sustatzeko. kan20 kupoia erabili dezakezu erosketa egiterakoan eta %20eko deskontua jasoko duzu.\nArroz integrala – zereal bakarra\nDigestio erraza • Gluzemia-indize baxua • Zuntz aberatsa • Bitaminetan aberatsa • Mineraletan aberatsa, hala nola, fosforoan, potasioan, magnesioan eta kaltzioan • Hesteentzako segurua; ez du alergiarik edota intolerantziarik sortzen.


10. Hurbilago San Silbestre Herri Lasterketa\nOrdua: 17:00.Tokia: Usurbilgo frontoia.Zehaztasunak: Usurbilgo herri merkataritza eta ostalaritza sustatzeko herri lasterketa. 4 kilometro inguruko luzeera izango du. Ohi bezala, herri erdiguneari bi itzuli emango dizkion lasterketa frontoian hasi eta bukatuko da.Izen ematea: doan aurrez Hurbilago Elkarteko dendetan edo egunean bertan. Denda jakinetan izena ematen duten lehen 100 lagunentzat kamiseta opari.Oharrak:-Lasterketa amaieran, izena eman duten lasterkarien artean zozketak eta Hurbilagoren Gabonetako Zozketa (2 lagunentzako 12 otordu, abendu amaierara arte Hurbilago Elkarteko saltokietan erosketak egiten dituztenen artean).Antolatzailea: Hurbilago Elkartea.\n10. Hurbilago San Silbestre Herri Lasterketa Usurbilgo frontoia\nZehaztasunak: Usurbilgo herri merkataritza eta ostalaritza sustatzeko herri lasterketa. 4 kilometro inguruko luzeera izango du. Ohi bezala, herri erdiguneari bi itzuli emango dizkion lasterketa frontoian hasi eta bukatuko da.\nIzen ematea: doan aurrez Hurbilago Elkarteko dendetan edo egunean bertan. Denda jakinetan izena ematen duten lehen 100 lagunentzat kamiseta opari.\n-Lasterketa amaieran, izena eman duten lasterkarien artean zozketak eta Hurbilagoren Gabonetako Zozketa (2 lagunentzako 12 otordu, abendu amaierara arte Hurbilago Elkarteko saltokietan erosketak egiten dituztenen artean).\nEuskal presoen eskubideen aldeko topa\nOrdua: 20:00.Tokia: Dema plaza.Deitzailea: Usurbilen Nahi Ditugu.\nEuskal presoen eskubideen aldeko topa Dema plaza


Bi oñatiar eta beste 80 gudari omenduko ditu Foru Aldundiak bihar Gernikan — Oñatiko udala\nBi oñatiar eta beste 80 gudari omenduko ditu Foru Aldundiak bihar Gernikan\nBertako hilerrian, hobi komun batean, lurperatuta dauden gudariak dira\nForu erakundearen aitortza jasoko dute Gernikako hilerriko hobi komun batean lurperatuta dauden 82 gudarik, gehienak gipuzkoarrak. Eta tartean dira Nikasio Letamendi Elizburu eta Esteban Ugarte Urzelai oñatiarrak. Baina oñatiarrak bezala Gipuzkoako beste 27 udalerritako lagunak ere badaude hobi komun horretan. Guztiak gogoan hartuta omenaldia egingo zaie bihar goizean Gernikako kanposantuan bertan.\nHitzordua 12.00etan egin da hilerrian eta lurperatutako gudarien familiak izango dira ohorezko gonbidatu. Lan handia egin da 82 gudari horien oinordekoak aurkitzen eta askok sorpresa ere hartu dute ez baitzekiten beren senitartekoak Gernikan lurperatuta zeudenik. Ekitaldian lurperatutako gudarien izenak jasotzen dituen monolito bat inauguratuko da.\nOmenduko diren gudari gehienak Amaiur, Loiola, Itxarkundia eta Saseta batailoietako kideak ziren. Lau unitateok EAJkoak ziren eta, hori dela eta, alderdi honek hainbat hilobi erosi zituen Gernikako hilerrian 1936ko udazkenean, batailoi hauek parte hartzen zuten borroketan egon zitezkeen hildakoak lurperatzeko. Gernikan lurperatu ziren besteak beste, Legution, Arecesen edota Bizkaiko mendietako borroketan hildako gudariak. Baina frankismoan gorpuzkinak atera zituzten hobi komun batean sartuz, apenas markarik gabe. Ehorzleak hartu zuen arduragatik jakin zen hobi komun horretan nortzuk zeuden. Eta 82 gudari horiek bihar omenduko dira.\nEkitaldia Gipuzkoaren memoria historikoa berrekuratzeko ahaleginaren baitan kokatu du Markel Olano Ahaldun Nagusiak. Testuinguru berean kokatzen dira Urolako burdinbideko langile errepresaliatuei egindako omenaldia, Gipuzkoako herrietatik kanporatutako emakumeei eginikoa, Saseta komandantearen ekitaldia edota Emeek Emana erakusketa mugikorra, errepresio frankistaren biktima izan ziren emakumeen historiak jasotzen dituena.\nKandido Sasetari egin zitzaion omenaldia


Irakaskuntza Aldi baterako ezintasuna\nAldi baterako ezintasun egoeren kontrola\nZuzendariari eta idazkariari dagokie ikastetxeari atxikitako langileen aldi baterako ezintasun egoeren lehen kontrola egin eta gertatzen ahal diren gorabeherak Giza Baliabideen Zerbitzuari jakinaraztea, beharrezkoak diren jarduerak egin ahal izateko, hori guztia Hezkuntzako Ikuskapen Zerbitzuari bidali beharreko hutsegiteen partea betetzea galarazi gabe.\nHori dela eta, baja eta alta parteak aurkezteko eta jakinarazteko orduan ondoren zehazten diren jarraibideei men egin beharko zaie. Jarraibide hauek ikastetxeetako langile guztiei helarazi beharko zaizkie.\nLanera ez joatea, osasun arrazoiak direla-eta. Baja partea edo familia medikuaren egiaztagiria aurkezteko betebeharra\nGaixotasuna edo istripua dela-eta aldi baterako ezintasuna duten langileek baja partea aurkeztu beharko dute lanera joaten ez diren bigarren egunean, eta astero edo familia medikuak ezartzen duenean baja berresteko partea, egoera horretan jarraitzen dutela egiaztatzen duena. Baja berresteko parteak aurkeztea nahitaezkoa da enplegatu guztiendako, baita MUFACEri afiliatuak daudenendako ere, dena dela, azkeneko hauek soilik hamabostean behin aurkeztu behar dute. Era berean, nahitaezkoa da medikuaren alta partea aurkeztea baja bukatutzat emateko eta langilea bere lanpostura itzuli ahal izateko.\nGaixotasuna edo istripua dela-eta egun batez lanera joan gabe dauden langileei absentzia justifikatzen duen egiaztagiria eskatzen ahalko zaie, familia medikuak emandakoa, zuzendariak edo idazkariak beharrezkotzat jotzen badute.\nParteak jakinaraztea, aurkeztea eta horretarako epeak\nLangileek, irakasleak edo irakaskuntzaz kanpokoak izan, baja, berrespen eta alta parteak aurkezten ahalko dituzte Hezkuntza Departamentuko erregistroan edo lantokian.\nDepartamentuan aurkeztuz gero, nahitaezkoa izanen da enplegatuendako parte horren kopia bat ahal den lasterren lantokian aurkeztu edo bertara bidaltzea, horrela lantokian alta eta baja datak zehazki jakin ditzaten. Soilik egoera berezietan, zuzendaritzak hala erabakitzen duenean, ikastetxeetara bidaltzearen ordez telefono bidez jakinarazten ahalko da.\nBerrespen parteen originalak soilik lantokian edo Hezkuntza Departamentuaren erregistroan aurkeztuko dira, luzatzen direnetik hiru eguneko epean. Ez dira onartuko faxez edo posta elektronikoz bidalitako kopiak.\nAraudiaren eskakizunekin bat, nahitaezkoa da parte originalak ikastetxera eraman edo Hezkuntza Departamentuko erregistrora igortzea, luzatu eta hurrengo egunean.\nLangileak parte horretan agertzen den dataren hurrengo egunean lanpostura itzuli behar du. Ordezkapen kontratu baten bidez beste langile bat bere lanpostua betetzen ari denean, nahitaezkoa izanen da ikastetxeari jakinaraztea hurrengo egunean lanpostura itzuliko dela, lanpostu hori betetzen ari den langileak egun horretan bertan kontratua bukatuko zaiola jakin dezan.\nGizarte Segurantzaren bidez prestazioa jaso eta MUFACEri afiliatuak dauden funtzionarioak ez daude Gizarte Segurantzaren Araubide Orokorrari afiliatuak.\nLan istripuaren kasuko osasun prestazioa Mutua Navarraren bidez eginen da, soilik Gizarte Segurantzaren Araubide Orokorrari afiliatuak dauden langileen kasuan.\nTelefonoa: 848 42 65 19\nFaxa: 848 42 64 09


Hasiera Gobernu Irekia Gardentasuna Antolaketa\nPresidentearen datu biografikoak (Irantzu Uriarte Gómez), eta Artezkaritza Batzordeko kideenak (Artezkaritza Kontseiluko kideen zerrenda “Antolaketa eta gardentasuna” orrialdean, behean, dago eskuragarri; presidentearen eta Artezkaritza Batzordeko kideen datu biografikoak, berriz, “Osoko Bilkura” orrialdean kontsulta daitezke).\nPresidentearen (Irantzu Uriarte Gómez) helbide elektronikoa, eta Artezkaritza Batzordeko kideenak (bai presidentearen helbide elektronikoa, bai Artezkaritza Batzordeko kideenak “Osoko Bilkura” orrialdean kontsulta daitezke).\nPresidentearen (Irantzu Uriarte Gómez) eta Artezkaritza Batzordeko kideen ondasun eta jardueren urteko aitorpenak (Jardueren eta Ondasunen Interesen Erregistroaren estekak beste orrialde bat zabaltzen du, “Kargu Hautetsiak” atalean topatu daiteke informazioa).\nLanpostuen Zerrenda onestea, lanpostu guztien izenekin eta konfiantza-kargu bakoitzeko plazekin (baleude)\nGoi-karguek jasotzen dituzten ordainsariak (hauetsiak eta gerentea)\nGobernu-organoak eta eginkizunak (2004ko ekainaren 25eko osoko bilkuran onetsitako estatutuetan —4. artikulutik 10.era— jaso dira Kultur Etxearen eginkizunak eta gobernu-organo desberdinak)\nErakunde autonomoaren oinarrizko datuak eta horren webgunearen esteka\nLan-eskaintza publikoa, garapena eta betearazpena\nArtezkaritza Batzarraren Gobernu Batzarraren bilkuren aktak (aktak “Antolaketa eta gardentasuna” orrian kontsulta daitezke, Artezkaritza Batzarraren akten atalean).\nArtezkaritza Batzarraren batzar bakoitzaren aurreko aztergaien zerrenden aktak (aktak “Antolaketa eta gardentasuna” orrian kontsulta daitezke, Artezkaritza Batzarraren akten atalean).\n- Kultura plana 2018-2021 (esparru operatiboa)\n- Kultura plana 2018-2021 (esparru teorikoa)\n- Kultura plana 2012-2016 (esparru operatiboa)\n- Kultura plana 2012-2016 (esparru teorikoa)\nDiru-laguntza eta laguntza publikoak (deituak eta emanak)\nNormativa que sea de aplicación y relevancia jurídica (Estatutos)


PR Centro de acogida inmediata EUS\nnull PR Centro de acogida inmediata EUS\nDenbora laburrerako egoitza zentroa da (gehienez ere 6 aste), eta eguneko 24 orduetan zehar irekita egoten da urteko egun guztietan. Bertan, harrera egiten zaie genero indarkeria jasan duten emakumeei eta beraien kargura dauden pertsonei, beren osotasun fisikoa eta emozionala arriskuan dagoenean. Harrera hori berehala egiten zaie eta beren beharrak baloratzeko behar duten denboran zehar bertan egoten dira, eta ondoren, baliabide egokienera bideratzen dira.\nLaguntza handia ematen zaie, eta laguntza horren oinarriak esku-hartze psikologikoa, gizartekoa eta hezkuntzakoa eta gizarte laguntza dira; hori guztia adostutako Arreta Pertsonalizatuko Planarekin bat eginez.\nGenero indarkeriaren biktima diren emakumeak, babesik ez dutenak eta Arabako lurralde historikoan bizi direnak (edo salbuespenez, beste leku batetik bideratu direnak) eta larrialdi moduan etxea behar dutenak, segurtasun baldintzetan bizi ahal izateko.\nLarrialdiko esku-hartze bat behar izatea.\n148/2007 Dekretua, irailaren 11koa, etxeko eremuan tratu txarren biktimak diren emakumeen harrerarako baliabideak arautzen dituena. EHAA 187. zk., 2007ko irailaren 27koa. 148/2007 Dekretuko AKATSEN ZUZENKETA. Dekretua irailaren 11koa da, etxeko eremuan tratu txarren biktimak diren emakumeen harrerarako baliabideak arautzen dituena.\nEbazteko eta jakinarazteko gehienezko epea: Larrialdiko baliabidea denez, erantzuna ahalik eta azkarren emango da.\nIsiltasun administratiboaren ondorioak: ez da beharrezkoa.\nEtxean tratu txarrak jaso dituzten emakumeentzako egoitza zentroak eta emakumeentzako bestelako egoitza zerbitzuak eskatzea. Berehalako harrera zentroa


paketaxo / paketedun\npakete (orobat paketa eta paket g.er.; Hiztegi Batuan pakete agertzen da) 1 iz batera biltzen eta lotzen diren gauzen multzoa; hobeki babesteko edo garraiatzeko biltzen eta lotzen den gauzakia.\nPaketea hartu eta denda atzera sartu zen. Iñaki Zabaleta «110. Street-eko geltokia» - 95. orr.\nBere poltsak eta paketeak hartzen ditu Rosalind-ek. Oskar Arana «Lotsaizuna» - John Maxwell Coetzee - 246. orr.\nPaketea Armandok bidalia, Managuatik. Joseba Sarrionandia «Lagun izoztua» - 305. orr.\nBurkoaren ondoan zuen paperezko paketea ireki zuen. Ibon Uribarri «Loti ederrak» - Yasunari Kawabata - 44. orr.\nSaskia paketeak biltzeko paper marroi zabal batez estalita zegoen. Josu Zabaleta «Anne Franken egunkaria» - Anne Frank - 161. orr.\nZatarki-paper koipeztatu batez bilduriko pakete bat darama besapean. Anjel Lertxundi «Konpainia noblean» - 222. orr.\n-Ondo egin dozu lo, lagun? -esan zidan, lurreko kartoi eta burusiekin pakete bat egiten zuen bitartean-. Jon Arretxe «Larunbatak» - 47. orr.\nBerak ekarritako paketeak zabaldu zituzten. Koro Navarro «Zertaz ari garen maitasunaz ari garenean» - Raymond Carver - 117. orr.\nPaketa eskuan, emaztea bera gorderik zegoen eskualdera abiatu zen. Elena Touyarou «Hautsi da katea» - Toti Mtz. de Lecea - 140. orr.\nAtondoan zutik dago, pakete batzuk besoetan dituela. Xabier Paya «Desio izeneko tranbia» - Tennessee Williams - 128. orr.\nLogalez, astunak sentitzen zituen besoak eta astunagoa paketea. Iñaki Zabaleta «110. Street-eko geltokia» - 136. orr.\nAlderdi sozialistaren egoitzako ate aintzinean, Bourgneuf karrikan, auzoek ikusi duten paketari susmo txarra harturik poliza abisatu dute. Herria 2002-12-19\nGizona, andrea eta bi ume [...] maleta edo paketeen gainean eserita denak. Joseba Sarrionandia «Lagun izoztua» - 181. orr.\nDroga 69 paketetan banatuta zegoen. Berria - Euskal Herria 2006-01-25\nMostradoreko kaxoitik pakete handi samar bat hartu zuen. Joxemari Urteaga «Ordaina zor nizun» - 47. orr.\nBere kartera hartu eta oihal zakarrezko pakete luzanga bat atera zuen. Alberto Ladron Arana «Eguzki beltzaren sekretua» - 266. orr.\nSoldado batek ateko leihatilatik paketa ttipi bat eman zidan. Marzel Etxehandi «Alemaniara deportatua» - Grégoire Joannateguy - 23. orr.\nBertatik periodiku orri batean bildutako pakete ttipi bat atera du. Pello Lizarralde «Larrepetit» - 29. orr.\nPakete ñimiñoak eskutik eskura aldatzen ziren axkar-axkar, txutxu-mutxuka beti. Karlos Zabala «Buda zoriontsuen etxea» - João Ubaldo Ribeiro - 80. orr.\nNik ez nuen uste horrenbeste lan emango zuenik pakete koxkor honek. Berria - Kultura 2004-01-17\nPakete karratuak, zilindrikoak, punta-zorrotzak. Jon Muñoz «Loroaren teorema» - Denis Guedj - 216. orr.\nPakete borobil bat zeraman agure bat besterik ez zen tren hartatik jaitsi. Joxemari Urteaga «Ordaina zor nizun» - 32. orr.\nHiritar batek pakete susmagarri bat ikusi zuen Kandahar hego-ekialdean kokatua den Manzalbat auzuneko merkatu lekuko sal-mahai baten azpian. Berria - Mundua 2004-01-07\n3 (edukia adieraziz; ik beherago 6)\nLucyk tea zerbitzatzen dio, eta jenjibre-gaileten paketea eskuratzen dio. Oskar Arana «Lotsaizuna» - John Maxwell Coetzee - 254. orr.\n'Pepito' txokolatezko bixkotxa bi paketa osorik jan zenituen eta desesperaturik oheratu zinen. Ramuntxo Etxeberri «Skyroom» - 14. orr.\nPakete bat, jatetxeko sukaldean osturiko janariz betea. Eskarne Mujika «Atzo» - Agota Kristof - 47. orr.\nKaja bat azukre, eta kafea... bi pakete nahikoa. Pablo Sastre «Elurretan hotsak» - 23. orr.\nPakete horretan bost kilo dinamita daude. Koldo Biguri «On Camillo» - Giovanni Guareschi - 28. orr.\nIgor bestalde mezulari hauekin 20 paketa kartutxa. Angel Aintziburu / Jean Baptiste Etxarren «Luzaiden gaindi» - 156. orr.\nZenbat pakete ez ote zion Manueli kartzelara bidali bere dendako jenero onenentsuarekin! Pedro Alberdi «Kafka Bilbon» - 37. orr.\nEta gabonetako oporraldiaren amaierak pakete turistikoen salneurriak jaistea ere ekarri zuen. Berria - Ekonomia 2006-02-17\nEdurnezurik bere ipotxaren akzioen pakete bat erosi duela zioen zurrumurru bat izan zen igoeraren eragilea. Berria - Ekonomia 2004-12-15\nBaina bonbilla bat piztean, energia pakete txikiak balitz bezala jokatzen du argiak. Berria - Harian 2005-02-11\nNodotik nodora, mezuak pakete ezberdinetan bidaltzea zegoela pentsatu zuten. Berria - Gaiak 2004-09-03\nHona etortzen da beste edozein herrialdetara joango balitz bezala, azaleko diskurtsoekin, pakete hutsekin, eta hemengo galderei erantzunik eman gabe. Berria - Euskal Herria 2004-11-28\nJaffer-en ametsa handi denean pakete-eramaile ofiziala izatea da. Gotzon Garate «India harrigarria» - 131. orr.\nJuana pakete-mandataria da; neska bizipozgarri asteburuetan soilik. Joxe Austin Arrieta «Homo Faber» - Max Frisch - 272. orr.\nBiharamun goizean esnatu zenean, hala ere, lehenengo ikusi zuen gauza pakete-pila txiki bat izan zen. Iñaki Mendiguren «Harry Potter eta Azkabango presoa» - J.K. Rowling - 180. orr.\n· Hiru gizonek pakete-bonba baten pare, karrikara aurtiki nindutenean. Itxaro Borda «Entre les loups cruels» - 186. orr.\n-Gaizki iruditzen ez bazaio, saltzen dudan laugarren egunkari paketea da -txistukatu zuen Pepponek, dirupaperak aletzen jarraituz. Koldo Biguri «On Camillo» - Giovanni Guareschi - 295. orr.\nEuretako asko une berean ibili ziren airean, merkantzia paketeak bezala, eskutik eskura. Julen Gabiria «Peter Pan» - James Matthew Barrie - 162. orr.\nSaxok, kleenex paketeak eskuan, bera despeditu eta, kaltzadara egin zuen. Pablo Sastre «Elurretan hotsak» - 44. orr.\nAlboan makarroi paketea. Kuskus-paketez eta harisa-kutxaz betetako apalen artetik eraman zuen Léak besaulkia. Jon Muñoz «Loroaren teorema» - Denis Guedj - 240. orr.\nAmaginarrebak prestatutako kroketa-pakete bat izozkailutik atera, eta bazkari bizkorra prestatu dut. Iban Zaldua «Gezurrak, gezurrak, gezurrak» - 118. orr.\nJanari eta edari-ilarak, pate-kaxak, gaileta-paketeak. Joseba Urteaga «Lekua» - Annie Ernaux - 28. orr.\nMalfoyri bere hontz handiak etengabe ekartzen zizkion etxetik gozoki-paketeak. Iñaki Mendiguren «Harry Potter eta Azkabango presoa» - J.K. Rowling - 132. orr.\nHitzik esan orduko ateratzen du Mikelek bonboi paketea kotxe barrutik eta eskura luzatzen dio. Xabier Mendiguren Elizegi «16 ipuin amodiozko» - 175. orr.\nKobrezko ontzia ura berotzeko, saltxitxa-pakete zanpatu samar bat, su-pala, te-ontzia. Iñaki Mendiguren «Harry Potter eta Azkabango presoa» - J.K. Rowling - 49. orr.\nGuk 1919ko ardo botila bat oparitu genion, Van Daandarrek [...] piccalilly pote bat eta bizarra mozteko xafla pakete bat. Josu Zabaleta «Anne Franken egunkaria» - Anne Frank - 292. orr.\nKomisariaren lau izkinatan dinamita paketeak plazatu zituzten. Itxaro Borda «Hiruko» - 52. orr.\n7 kartoizko kaxa txikia, 20 zigarreta dauzkana.\nPaketetik azazkal gorriez zigarro bat hartu eta piztu zuen. Xabier Mendiguren Elizegi «16 ipuin amodiozko» - 56. orr.\nEgunean hiru pakete erretzeak kontzientzia gaiztoa ematen ziolako. Ramon Saizarbitoria «Gorde nazazu lurpean» - 194. orr.\nZigarro bat pizteko gogo bizia sortu zitzaidan, baina ez nuen eskua paketeraino luzatu. Bernardo Atxaga «Soinujolearen semea» - 52. orr.\nPaketeko azken Camela jo zuen. Unai Iturriaga «Berandu da gelditzeko» - 116. orr.\nMarlboro paketea atera zuen kaxoi batetik. Unai Iturriaga «Berandu da gelditzeko» - 66. orr.\nLetiziak poltsikotik zigarro paketea eta kartera atera zituen. Xabier Mendiguren Elizegi «16 ipuin amodiozko» - 56. orr.\n8 adkor gizonezkoen ernal organoak.\nEkintza eta hotsa ondo lotzen asmatu behar: esate baterako, titi txiki batek txintxarri hotsa izan dezake, eta ipurdi handi edo pakete nabarmen batek bozinarena edo mok-mok durundatsua. Xabier Mendiguren Elizegi «16 ipuin amodiozko» - 101. orr.\nBere burua, bere bizepsak, bere abdominalak edo bere paketearen neurria. Jon Arretxe «Larunbatak» - 24. orr.\nAurpegia zuriz pintatuta eta maila beltz batzuekin paketea markatzen zuten morroi bi. Unai Iturriaga «Berandu da gelditzeko» - 140. orr.\nPraka bakero estuak paketea markatzeko, kamiseta are estuagoa gimnasioan landutako bizeps eta pektoralak nabaritzeko. Jon Arretxe «Larunbatak» - 19. orr.\n9 triste paketa ipar zorigaiztokoa.\n-Triste paketa! -ihardetsi zion Mikelek autotik ateratuz-. Ramuntxo Etxeberri «Skyroom» - 29. orr.\nTriste paketa halakoxea! Itxaro Borda «Zeruetako erresuma» - 124. orr.\nEta zu, triste paketa...? Ramuntxo Etxeberri «Skyroom» - 9. orr.\nEz duzue Euskal Herriko laborantza ganberarik nahi? hogei udalek kakahuete batzuk eman dituztelako, denbora galduko duzue haiek auzitan ezartzen? triste paketa batzuk zarete! Berria - Euskal Herria 2006-02-07\ncamel pakete (4); camel pakete bat (4); ducados pakete (4); pakete bat atera (14); pakete bat erosi (5); pakete borobil (3); pakete handi (9); pakete handi bat (6); pakete osoa (4); pakete txiki (3); tabako pakete (11); tabako pakete bat (6); tabako pakete baten (3); winston pakete (4); winston pakete bat (4); zigarro pakete (17); zigarro pakete bat (7)\npaketea atera (15); paketea atera zuen (7); paketea eman (6); paketea eskaini (3); paketea hartu (6); paketea ireki (4); paketea ireki zuen (3); paketea jarri (3); paketea luzatu (3); paketea zabaldu (4); tabako paketea (13); zigarro paketea (12); zigarro paketea atera (6)\nzigarro paketeak (3)\nzigarreta paketa (6); zigarreta paketa bat (4)


Mallos de Agüero - Tierra de naide (5c, 145 m, derrigorrez 5b) ~ Eskalatzen\nMallos de Agüero - Tierra de naide (5c, 145 m, derrigorrez 5b)\nEgilea X Larretxea Ordua 18:25 Komentariorik ez\nRiglosekin alderatzen badugu, Mallos de Agüero ez da hain ezaguna. Riglosek darama fama guztia eta Agüero eklipsatzen du. Hala ere, azken aldi honetan zailtasun eskuragarria duten hainbat bide ekipatu dira eta bertara hurbiltzea ideia ona bihurtzen ari da. Jendeari eta bideen zailtasunari dagokionez garbi izan Riglosen baino askoz jende gutxiago eta zailtasun baxuagoa aurkituko dugula.\n“Tierra de naide” bideak, orokorrean, arroka ona du eta oso ongi ekipatua dago. Luze bakoitiak plaka etzanetatik doaz eta bikoitiak pasagunetxo finen bat duten plaka bertikaletatik.\nBidea aurkitzeko erraza da eta hurbilketa motza du. Mallos de Agüero ezagutzeko modu egokia izan daiteke.\nIristeko: Agüero herrira hurbildu. Herrira iritsi baino lehen eskuinera hartu eta kanposantu aldera igotzen den errepidetxoari jarraitu. Etxea bat eta kanposantua atzean utzi ondoren, goiko aldetik herrira iritsi baino 200 metro lehenago, hegaztiei buruzko poste adierazle batzuk dituen toki batera iritsiko gara. Bertan aparkatu. Hainbat kotxerentzat tokia dago.\nHurbiltzeko: Mallos de Agüerori buelta ematen dion bidezidorra hartu (eskuineko norabidean). Bidea eskalatzeko bidetxo batzuk dituzten bi bloke handien albotik pasa eta erreka lehor batek sortzen duen bailaratxo batean sartzen da. Erreka gurutzatu eta eskuin aldera pasatzen gara. Igotzen jarraitu eta bidea bitan banatzen den toki batera iritsiko gara (lekua erraz identifikatzen da eskuineko bidearen alboan harri-bloke handi bat dagoelako). Toki horretan, gure ezkerrean, jaiotzen den bidezidortxo bat hartu behar da. Bide berri hori uhartxo lehor batean sartzen da. Adi egon behar da, uharraren erdi aldera dagoen mugarri bat aurkitu behar da eta. Mugarria dagoen tokian, berriro ere, ezkerrera jo behar da. Erdi ezkutatuta dagoen bidezidortxoa jarraitu eta berehala gara bidearen oinarrian. Harri-bloke handi baten azpian dagoen aterpe naturalean itzala eta gauzak uzteko tokia aurkituko dugu.\nL1 (25 m, 7 aseguru, 3c). Esku eta oinentzako euste-leku ugari dituen plaka etzana.\nL2 (30 m, 10 aseguru, 5a). Ipurua ikusten den toki aldera, emeki eskuin aldera igotzen den plaka bertikala. Ipurura iristerakoan norabidea aldatu eta ezkerrera jo behar da bilgunea aurkitzeko. Sabaitxo bat dago luzearen hasieran eta bertan dago luzeko pasagune fina. Arroka-zubi txiki baten laguntzaz baliatuz A0 modura egiteko aukera egon legoke.\nL3 (30 m, 8 aseguru, 4a). Zatitxo batzuetan arroka soltea duen plaka etzana.\nL4 (30 m, 13 aseguru, 5c). Ongi estutu behar den pasagune fin pare bat dituen plaka bertikala. Bilgunearen gainean, eskuinean, ikusten den kubeta hobe da eskuinetik gainditzen saiatzen bagara. Bost eta seigarren aseguruen artean urrunketa txiki bat. Ondoren gertuago daude aseguruak. Bilgunera iristen ari garela plaka zertxobait etzan egiten da.\nL5 (30 m, 6 aseguru, 4a). Eskuin aldera zeharkaldi horizontala egin behar da laugarren asegurura iritsi arte. Ondoren zuzen igo ipuru batean egiten den bilgunea aurkitzeko. Azken zati honetan arrokari arreta apur bat jarri behar zaio, zertxobait hautsita dago eta.\nJaitsiera: Oinez eskuinera egin eta gailurretik zelai batera jaitsi. Bideari jarraitu mugarri batekin adierazita dagoen ageriko kanal bat aurkitu arte. Hasieran dagoen kable batek eta kate batek ezpel batera eramaten gaituzte. Kanal estu eta malkartsu bat dago jarraian. Destrepa daiteke (delikatua), baina ezpelean soka dinamiko finko bat aurkituko dugu. Berataz baliatuta (oraindik egoera onean dago) azken 20-25 metroak rapelatzen dira. Beste aukera bat ezpelean gure soka jarri eta rapelatzea da.\nErreferentziaren batean kanala ferrata bat izango balitz bezala adierazita agertzen da, baina ez dago ez kablerik edo beste inolako ekipamendurik (guk behintzat ez genuen aurkitu ezer). Komentario batengatik jakin dudanez, ematen du forestal batek desmontatu zuela. Hori dela eta agian reseñaren batean ferrata modura adierazia aurki dezakegu oraindik.\nKanalaren oinarritik, hormaren oina jarraitzen duen bidezidor batetik jaitsi behar da. Gauzak utzi diren tokira 15-20 minututan itzultzen da.\nMateriala: 13-15 zinta + bilgunerako materiala. Friendsak eta fisureroak ez dira beharrezkoak.\nOrientazioa: Eki aldea. Goi-goizetik eguzkia.\nNork ekipatua: Luis Royo, Julio Benedé eta Gonzalo Arguedas, ekaina 2010.


Nola azaldu ikasleak bidali behar duen jarduera? - eCampus - UPV/EHU\nTailerraren lehen aldian zehazten da informazio hau, taulan “bidalketa-aldia”rekin identifikatzen da. Funtsean zein den egin beharreko lana, zenbat fitxategi eta zein motakoak bidali behar dituzten- bidali behar izanez gero- zehaztu beharko da.\nGarrantzitsuena, ikasleak tailerraren “bidalketa-aldian” sartzean ikusiko duen informazio Ezarpenak editatu > Bidalketaren ezarpenak > Bidalketarako argibideak atalean azaltzen dena dela ulertzea da.\nKontuz Ezarpenak editatu > Orokorra > Deskribapena eremuan informazio garrantzitsua jartzearekin izan ere, ikasleek bidalketa aurreko aldian soilik ikusiko baitute, posible da inoiz ez ikustea, Ezarpenak editatu > Orokorra > Erakutsi deskribapena ikastaroaren orrian karratua bete ezean behintzat. Aldi bakoitzeko epe guztiak erakusteko modu egokia izan daiteke hau; nahiz eta informazio hau “tailerraren planifikazio” taulan azaltzen den (oso letra tamaina txikian).\nKontutan izan behar da baita ebaluazio-aldiko argibideak dagokion aldira iritsi arte ez direla erakutsiko, ondorengo irudian ikus daitekeen bezala (irudi honetan ikusten da ikasleak ez duela argibide gehiago ikusten) Beraz, komeni da “bidalketarako argibideen” baitan, tailerraren baldintzak osatutzat emateko berriro atal honetara bueltatu behar direla adieraztea azalpetxoren baten bidez.\nBestalde, “Bidalketaren ezarpenak” atalean “Baimendu epez kanpoko bidalketak” aukera agertzen da (Irudia ikusi)- aukera hau “Aldi batetik bestera nola igarotzen da?” galderan sakontzean ikusiko da. Aipatutako eskuliburuko atal horretan, besteak beste, Ezarpenak editatu > Eskuragarritasuna inguruan ere arituko gara, non bidalketa eta ebaluazio datak zehaztuko diren.


Eibarko Udal Kirol Patronatuak, konfinamendu aldian, etxean kirola egitera gonbidatzen ditu herritarrak, bere webgunean jasotzen dituen ikus-entzunezko edukien bidez — Eibarko Udala\nEibarko Udal Kirol Patronatuak, konfinamendu aldian, etxean kirola egitera gonbidatzen ditu herritarrak, bere webgunean jasotzen dituen ikus-entzunezko edukien bidez\nHelburua da eibartarrei baliabideak ematea ariketa mota desberdinak modu didaktiko eta errazean egiteko eta sasoi onean mantentzen laguntzeko. Eibarko Udal Kirol Patronatuaren www.eibarkirola.eus webgunearen bidez, hainbat bideo eta esteka eskura daitezke, herritarrei etxean ariketa fisikoa egiten laguntzeko.\nEibarko Udal Kirol Patronatuak, COVID-19 koronabirusak eragindako osasun-krisiaren ondorioz, martxoaren 14an ezarritako alarma-egoeraren ondoren bizi dugun egoera bereziaz jabetuta, herritarrei gogorarazten die garrantzitsua dela beren etxeetan kirola egiten jarraitzea eta konfinamendu-aldian aktibo eta forman mantentzea.\nHorretarako, eta zerbitzu publikoarekin duen konpromisoari jarraiki, Patronatuak aukera ematen die eibartarrei ariketa fisikoa egiteko eta zaintza ez jaisteko egun luze hauetan erabil daitezkeen baliabideak eskuratzeko, www.eibarkirola.eus webgunearen bidez.\nEgun hauetan abian jar daitezkeen hainbat diziplinari buruzko ikus-entzunezko material ugari dago Patronatuaren webgunean. Hala, Eibarko Udal Kirol Patronatuko Esteban Vouillozek aktibo mantentzeko egindako proposamenak nabarmentzen dira. Gainera, Bpxport enpresak proposatutako hainbat ariketa-motari buruzko bideoak ikus daitezke, eta hainbat entrenamendu-, elikadura- eta motibazio-proposamen ikus daitezke, hileko jarduera-egutegiarekin, Patry Jordanen kanaletik, eta dantza-koreografia batzuk, Fitdance Life kanaletik.\nBestalde, beste material mota bat ere badago, hala nola Valentziako Erkidegoko COLEFren proposamena, adinekoek etxean ariketak egin ditzaten; Mikel Izquierdo NUPeko (Nafarroako Unibertsitate Publikoa) katedradunaren eta haren taldearen proposamen osoa, 70 urtetik gorakoentzat, pertsona bakoitzaren funtzionaltasun-mailaren arabera; eta tutoretza eta dantza-koreografiak haurrentzako, Kidz Bob Uken kanalaren bidez.\nPatronatuak adierazi duenez, lesioak saihesteko, “ariketa gure esperientziara eta forma fisikora egokitu behar da, progresiboa behar du izan kantitateari, zailtasunari, intentsitateari eta iraupenari dagokienez, eta erabat segurua, arropa eta oinetako egokiekin egin behar baita, baita inguru aireztatu eta oztoporik gabeko batean egin behar da ere”.\nEra berean, gaineratu dute “gaur egun, 20 edo 30 minutuz, gutxi gorabehera, intentsitate ertainean, ariketa fisikoa egitea nahikoa izan daitekeela gure osasunarentzat onuragarria izan dadin”. Eta, gogoratu dutenez, “OMEren arabera (Osasunaren Mundu Erakundea), gure immunologia-sistema indartsu mantentzen laguntzen duen faktoreetako bat, hain zuzen ere, ariketa fisikoa egitea da, elikadura ona izatearekin eta alkoholaren, tabakoaren eta edari azukredunen kontsumoa murriztearekin batera ".\nEgin kirola etxean.\netiketak: kirola, Eibar, Udal Kirol Patronatua, bideoak, konfinamendua


Eskualde Mailako Estrategia\nZu hemen zaude: Eskualde Mailako Estrategia\neskualde mailako estrategia - NAFARROA S3\nEspezializazio Adimentsuaren Estrategia – Nafarroa S3 – epe ertain eta motzerako plan bat da, Nafarroaren ekonomia etorkizunerako aukera gehiago dituen arloetan espezializatuz haren hobekuntza sozioekonomikoa bilatzen duena.\nPlanaren burua Nafarroako Gobernua izan da beste enpresa, unibertsitate, tekonologia zentro eta gizarte erakunde batzuekin batera, , helize laukoitzaren gobernamenduaren ereduari, jarraiki, eragile garrantzitsuenen inplikazioa eta gizartearen parte-hartzea bilatuz.\nNafarroa S3ren helburua Nafarroaren ekonomia bultzatzea da ezagutzaren ekonomia bilakatu dadin, prozesu industrialetan, produktuetan eta zerbitzuetan teknologia gehitzeko gaitasun handiagoa izango duena, era horretan ekonomia berritzaileago, produktiboago eta esportatzaileago bat lortuz, eta aldi berean baliabide natural eta energetikoen erabileran eraginkortasuna bilatuz, eta lurraldearen eta gizartearen batasun handiagoa bilatuz.\nEspezializazio adimentsuak lehentasunezko gaiak identifikatzea eskatzen du eskualdearen ahalmen ekonomiko, zientifiko-teknologiko eta lehiakortasun globala kontuan hartuz, baita haren aktoreena ere, batez ere enpresena. Azkenik, lehentasun horietara bideratutako politika adimentsuak erabiltzea proposatzen du espezializazio alor horietan eskualdearen garatzeko ahalmena maximizatzeko.\nNafarroa S3k etorkizunaren ikuspegi komun bat definitzen du eta 3 helburu nagusi ditu:\nBizi-kalitate hobea, Nafarroako indargune garrantzitsu moduan batasun sozialerako sistema baten, kalitaterik oneneko osasun-laguntzaren eta hezkuntza-sistema bikain baten bidez.\nOparotasun handiagoa, ehundura enpresarial eta industrialaren garapenean oinarrituta, pertsonen talentua integratuz eta indartuz, eta berrikuntza eta ekintzailetza sustatuz Nafarroak lehiakortasun maila altua manten dezan lortzeko.\nJasangarritasun handiagoa, Nafarroaren inguru naturala errespetatuz eta balioetsiz, baliabide naturalak babestuz eta baliabide horiek era eraginkorrean erabil daitezen sustatuz ingurumenaren kalitatea mantendu eta hobetzeko.\nEstrategia honako faseei jarraiki diseinatu da:\nEstrategia de Especialización Inteligente de Navarra (pdf)\nNafarroako Espezializazio Adimentsuaren Estrategia (pdf)\nCuadro de Mando con los objetivos de la S3 (imagen)\nCuadro de Mando con los objetivos de la S3 - Euskera (imagen)\nRetos S3 2017-2020 (imagen)\nErronkak 2017-2020 (imagen)\nDiagnóstico Navarra 2016 (pdf)


Juan Fernández Martín - Wikipedia, entziklopedia askea.\nAlhama de Granada, 1957ko urtarrilaren 5a (64 urte)\nAmaya Seguros (en) 1980-1980\nAmaya Seguros (en) 1983-1986\nZahor Chocolates (en) 1987-1988\nJuan Fernández Martín (Alhama de Granada, Granada, 1957ko urtarrilaren 5a - ) espainiar txirrindulari ohia da, profesionala 1977 eta 1988 artean.\nBere kirol ibilbide profesionalean zehar, 50 garaipen lortu zituen. Horien artean nabarmentzekoak dira Munduko Txirrindularitza Txapelketan lortutako 3 brontzeko domina, Espainiako Vueltako 4 etapa garaipen eta Italiako Giroan lortutako etapa garaipen bat.\nGranadako probintzian jaioa bazen ere, Euskal Herrira etorri zen hamaika urte besterik ez zituelarik eta Gasteizen hazi eta hezi zen.\nArabako hiriburuko “Sociedad Ciclista Vitoriana” klubean hasi zen lehiatzen. Gero, juniorretan, hiru urtez “Finanzauto y Servicios” klubean aritu zen. Geroago urtebetez “Brasileña Melita” taldean egon zen, Kas taldera iritsi aurretik, zeinarekin Eskualdeetako Espainiako Txapelketa titulua lortu zuen.\n1979an lortu zuen bere lehen kontratu profesionala talde honetan. Lehenbiziko urtean hiru garaipen lortu zituen. 1980an Zor-Vereco taldera joan zen, non Espainiako tropeleko txirrindulari garrantzitsuenetako bat bihurtu zen. Urte horretan bertan, Espainiako Txapelketa irabazi zuen eta brontzezko domina lortu zuen Sallancheseko Munduko txapelketan.\nTxirrindularitza profesionaletik 1988ko amaieran erretiratu zen eta Clas-Cajastur taldeko kirol zuzendari bihurtu zen. Zuzendari lanetan hainbat titulu lortu zituen, Tony Rominger, Fernando Escartín eta Ángel Casero bezalako txapeldunak gidatuz.\nNafarroako Sari Nagusia\nLeganeseko Hiru Egunetako etapa 1\nMontjuïceko Igoerako sektore 1\n3. Munduko errepideko txapelketa n\nChallenge Costa de Azahar eta 2 etapa\nVirgen del Carmen Saria (Valladolid)\nAsturiasko Itzuliko etapa 1\nGaztelako Itzuliko etapa 1\nKataluniako Voltako 2 etapa\nGijón (Vicente López Carril garaikurra)\nEuskal Herriko Itzuliko 2 etapa\nElche Sari Nagusia\nMeatze Haranetako Itzuliko etapa 1\n3. Errioxako Itzulian eta etapa 1\nGaztelako Itzuliko 2 etapa\nChallenge Costa de Azaharreko 2 etapa\nEuskal Herriko Itzuliko Puntukako sailkapena eta etapa 1\n6. Milan-San Remon\n2. Clásica de los Puertosen\n6. Munduko errepideko txapelketan\nGaztela eta Leongo Itzuliko etapa 1\nKataluniako Voltako Mendiko sailkapena eta etapa 1\nCiudad de Toledo Saria\nItaliako Giroa - 24. - 37. - 124. - - 94. UT\nFrantziako Tourra - - 50. - - - UT UT - -\nEspainiako Vuelta - 16. UT 20. UT UT UT UT 70. UT\nMunduko errepideko txapelketa UT 3. 55. 7. - 18. 6. 4. 3. 3.\nJuan Fernándezen fitxa sitiodeciclismo.net webgunean\nGranada probintziako jendea\nOrriaren azken aldaketa: 7 ekaina 2021, 09:11.


'Zure enpresa sortzeko gakoak eta gomendioak' bideotutoriala\nLan merkatuan sartzeko. Lan egiteaz gain, ugazaba ere izango zara.\nBenetan gustuko duzun horretan lan egiteko. Inork ez du enpresa bat sortzen gustuko ez duen zerbaitetan lan egiteko.\nMaila pertsonalean zein profesionalean errealizatzeko. Ekintzailetzak norbere buruan konfiantza izateko, pertseberantzia, arriskuak hartzeko gaitasuna, sormena, ekimena, lidergoa, aldaketetara egokitzeko gaitasuna edo taldean lan egiteko gaitasuna bezalako baloreak sustatzen ditu.\nZerbait berria eta jatorrizkoa. Merkatuan edo zure ingurunean ustiatu gabe dagoen alor batera zuzentzen den ideia.\nJada merkatuan den produktu edo zerbitzu bat garatzea baina alderdi berri batetik.\nEzaugarri pertsonal bereziak izatea: iniziatiba, erabakiak hartzeko gaitasuna, proaktibotasuna, arriskuak hartzea, autoestimua, iraunkortasuna...\nGaitasun eta/edo trebetasun izatea: motibazioa, antolakuntza, komunikazioa...\nEzagutza eta trebakuntza izatea: enpresa-kudeaketan edota enpresa arituko den alor horretan.\nBaloreak izatea: gura, etorkizun-sena, erabakitasuna, kuriositatea...


Hotel Club Hotel Caretta Beach 4 Turkia Alanya 2022\nCaretta Beach Hotel 4 Carette Beach Hotel Turkia. Iritziak, argazkiak, bideoa, prezioak\nClub Caretta Beach 4 * Resort (Karet Beach) Turkian dago, Antalya eskualdeko turismo gune ezagunenean - Alanya gertu. Hotela Alanya 12 km-ra eta Antalya aireportutik 110 km-ra dago.\nHondartza propioa, harea. Taberna hondartzan. Aterkiak, eguzkitako eguzkiak, lastairak - free. Hondartzako eskuoihalak: Ez. Igerilekua: aterkiak, eguzkitako eguzkiak, lastairak - free.\nMediterraneoko Caretta hondartzako kostaldean kokatuta dago hondartzako gune pribatua eta kanpoko 2 igerileku daude. Aire girotuko gelak itsaso ikuspegi oso edo partzial batez hornituta daude.\nLogela bakoitza LCD telebista eta mini hozkailua ditu, eta gonbidatuek aire freskoa arnastu dezakete balkoian. Bainugelak dutxa eta lehorgailua dira.\nJatetxe nagusian gelan eta aire libreko mahaiak dituena, plater aukeraketa zabala eskaintzen da. Jatetxeak buffet gosaria ere eskaintzen du eta edar freskagarriak igerilekuan eta hondartzan barrena gozatu ahal izango dira.\nGonbidatuak turkiar bainuan eta saunan erlaxatu daitezke eta fitness zentroan praktikatu. Hotelak 24 orduko frontoia, autoen alokairua eta garbitegi zerbitzuak ere baditu. Gainera, haurrek jolastokia hornituta.\n2 igerileku irekiak eta 1 haur igerilekua\n2 ur diapositibak (lanean lanak)\nAlania turista errusiarrek maite duten Turkiako estazioko eskualdeetako bat da. Herrialde honetan hondartza hondartza onak daude, uda luzea (maiatzetik urriaren amaierara), itsaso garbia eta asko. Horietako bat Caretta Beach Hotel 4 *, hau da, familiako opor lasaiak. Hotelak aurrekontuaren prezioa bereizten du lehendik dagoen formatuarekin "guztiak barne".\nfor Caretta hondartzako eraikuntza Alanya (Alania) eskualdeko zentrotik 11 km-ko herri txiki batek aukeratu zuen (Conakla). Hotela 1993an eraiki zen, 2014an eta 2018an zaharberritu zen.\nHotel Caretta hondartza 6 solairuko eraikin batez osatuta dago, non gonbidatuentzako 3 igogailu lan egiten duten. Lehen solairuan jatetxe bat dago, bainuetxe batek, 5 solairuk gela ugari hartzen ditu. Logela gehienek itsasoaren ikuspegia dute.\nkonplexuak 10 mila metro koadroko azalera du. M, hondartzak bandera urdin ziurtagiria jaso zuen (Europako bandera urdina), uraren garbitasun zoragarria berretsiz.\nNahiz eta Caretta hondartza itsasertzean dagoen arren, Conaklako estazio txikiko herriaren erdian dago ia. Inguruko turistek bankuak, dendak, farmaziak aurkituko dituzte, Bazaar astean behin iristen da. Caretta hondartzako kasuaren ondoan supermerkatu nagusia da.\n10-15 min. Oinez Megamall merkataritza gunea da, haurrentzako joko gunea, haurren erakargarrien parkea dago (1. erakargarritasunaren kostua 2 $ da).\nhoteletik 10-12 km-ra dago Incetum Resort (Injekzio), hondartza hondartza ospetsuak ur-bisita ur eta uka-apaindegiekin. Hoteletik gertu, Alanya-n utzi dezakezu autobus geltokia. Bideak 15 minutu iraungo ditu, pasarteak 40 errublo inguru balioko ditu.\n<: <: <:: hotel honen berezitasuna Palmazko lorategia da, belarrak, lore oheak, aisialdirako instalazio erosoak, Gazebos pribatuak, joko kokapenak antolatuta daude. Hotel Caretta hondartza Mediterraneo itsasoaren ertzean dago eta hondartza propioa du. Caretta Caretta dortoka handia aukeratu zuen.\nMeter itsas biztanleak hondarretan arakatzen dira kumeak ekartzeko, eta horien behaketa hoteleko beste entretenimendu bat da. Arrautzak harlangaitze garaian, hoteleko langileak hondartzaren zati dira.\nCARETTA Beach Hotel 4 * Turkian Antalya Antalya Havalimaneko nazioarteko aireportutik 110 km-ra dago. Beraz, turistak gehienetan terminal honetara iristen dira.


Altamira auzoko irisgarritasuna hobetuko du Bilboko Udalak - Deia\ndeia.eus 19.01.2021 | 16:09\nAltamira auzoko irisgarritasuna hobetzeko eraikiko den igogailuetariko baten diseinua. Bilboko Udala\nAltamira auzoko irisgarritasuna hobetzeko eraikiko den igogailuetariko baten diseinua.\nBILBO. Bilboko Udalak 2.411.358,18 milioi euroko aurrekontua bideratuko du Altamira auzoko irisgarritasuna hobetzeko lanak egiteko. Obrak Irisgarritasun Integraleko Planaren barruan diseinatu dira, eta auzoan lau elementu mekaniko martxan jartzea dute helburu.\nAltamirako orografiak eta hiri-diseinuak (berrogeita hamarreko hamarkadakoa), mugikortasun zaileko eta irisgarritasun mugatuko ingurune bihurtzen dute auzo hori. Altuera desberdinetan banatutako plataforma horizontaletako eraikinek osatzen dute, eta, horregatik, kaleen arteko zeharkako konexioa malda eta mailadien bidez egin behar da. Zailtasun horiek gainditzeko eta irisgarritasun unibertsalaren aldeko apustuarekin bat etorrita, Bilboko Udalak ibilbide irisgarriak sortuko ditu plataformen artean, auzoko bizilagunen mugikortasuna eta, ondorioz, bizi-kalitatea hobetzeko.\nIzan ere, ildo hori zeharkakoa eta lehentasunezkoa da Udaleko hainbat sailetako lanaren plangintzan, eta irisgarritasun unibertsalaren alde egiten du, betiere teknikoki bideragarria bada. Hau da, edozein egoeratan pertsonen mugikortasuna errazteko gai diren konponbideen alde eta espazio, ekipamendu publiko, produktu eta udal zerbitzu guztiak apurka-apurka egokitzearen alde, herritar guztientzako irisgarriak izan daitezen.\nZehazki, Altamirako Irisgarritasun Integraleko Planak sei jarduketa independente hartzen ditu barne eta hamar hilabetetan zehar garatuko dira.\nIGOGAILU BERTIKALA AUTOBUS GELTOKIAREN ONDOAN, AUZOKO BEHEALDEAN\nJarduera-eremu hori autobus-geltokiaren ondoan dago, auzoaren behealdean. Igogailu bat egingo da haurrentzako jolasgunetik eta 3. ataritik oso gertu, plataforma hori autobus-geltokiarekin komunikatzeko, eta, horrekin, 9 metro baino pixka bat gehiagoko altuera duen desnibela salbatuko da.\nIgogailutik irteteko goiko gunea eta etxaldea 6 metroko luzera duen metalezko pasabide baten bidez lotuko dira.\nIgogailu hori eta auzoan jarriko diren eta jarraian deskribatuko diren beste hirurak beira ijeztuz estalitako egitura metalikoak izango dira, ibilbidearen edozein puntutan kabina kanpotik ikusi ahal izateko.\nLaurek 13 lagunentzako edukiera izango dute.\nIGOGAILU BERTIKALA UDALTEGI ONDOAN\nAnbulatorioaren eta auzoko udaltegiaren arteko lotura errazteko, Udalak elementu mekaniko bat egingo du udaltegitik hurbil dagoen mendi-hegalean. Helburua da goiko aldeko bizilagunak osasun-zentrora eta beheko aldeko bizilagunak udal-ekipamendura iristeko erraztasunak ematea.\nIgogailuak, beraz, geltoki bikoitza izango du eta 10 metro baino gehiagoko altuera duen desnibela gaindituko du.\nIgogailutik irteteko tarteko eta goiko guneak eta etxaldeak lotzeko, 4 eta 14,5 metroko luzera duten metalezko bi pasabide erabiliko dira, hurrenez hurren.\nIGOGAILU BERTIKALA 13 ETA 30 ATARIEN ARTEAN\n9, 10 eta 11 zenbakidun atariei dagokien plataformaren eta 12, 13, 30 eta 31 zenbakidun atariei dagokienaren arteko irisgarritasuna konpontzeko, Udalak 13 eta 30 etxebizitza blokeen artean dagoen ezpondan elementu mekaniko bat egitea proposatu du.\nIgogailu berriak bi geltoki izango ditu eta 10 metroko desnibela gaindituko du. Beheko geralekua 9, 10 eta 11 atarietarako sarbidea ematen duen kalean egongo da, eta goiko geralekua 12, 13, 30 eta 31 atarietarako sarbidea ematen duen kalean, 11,5 metroko luzera duen metalezko pasabide baten bidez.\nIGOGAILU BERTIKALA 14 ETA 15 ATARIEN MENDI-HEGALEAN\n14 eta 15 atarien arteko hegalean laugarren igogailu bat jarriz, irisgarritasuna konpondu nahi da 12, 13, 30 eta 31 zenbakidun blokeetarako sarbidea ematen duen plataformaren, 14, 15, 32 eta 33 zenbakidun atariak dauden plataformaren eta 16 eta 34 zenbakidun etxebizitza-blokeei dagokien plataformaren artean.\nIgogailu horrek 12 metroko desnibela gaindituko du eta hiru geraleku izango ditu. Beheko geralekuak 12, 13, 30. eta 31 atarietarako sarbidea emango du, aldi berean, aurreko jarduketaren goiko inguruari dagokiona. Tarteko geralekuak 14, 15, 3. eta 33 atarietara sartzeko espaloiarekin lotzen du; goiko geralekua 16 eta 34 atarietara iritsiko da.\nIgogailutik irteteko tarteko eta goiko guneak eta etxaldeak lotzeko, 7,5 eta 19,5 metroko luzera duten metalezko bi pasabide erabiliko dira, hurrenez hurren.\nOINEZKOEN ETA IBILGAILUEN ARTEAN PARTEKATUTAKO TRAFIKOKO PLATAFORMA BAKARRA\nAuzoa osatzen duten plataforma horizontaletan auzoaren barruko mugikortasuna hobetzeko, 3, 4 eta 5 zenbakidun atarietarako eta 6, 7 eta 8 zenbakidun atarietarako sarbidea ematen duten kaleak berrurbanizatzea planteatzen da, oinezkoen eta ibilgailuen arteko trafikorako plataforma bakar bat sortuz.\nHorrela, etxebizitza-blokeetan igogailuak jartzen ari diren aldean espaloien estutasunaren arazoa konpondu, eta oinezkoen mugikortasuna erraztuko da.\nErabilerak bereizteko, kaleak berriro zolatuko dira inprimatutako asfalto beltzez galtzadan eta kolore gorriz lehen aipatutako eraikinen aldean, oinezkoen espazioa mugatzeko.\nAltamirarako aurreikusitako azken jarduketa bi zatitan banatzen da:\n16 eta 34 atariak beheko bidearekin lotzeko oinezkoen bidea egokitzea eta zabaltzea.\nAuzoko plataformak lotzen dituen egungo bidearen zenbait zatitan malda handiak kentzeko, ibilbide luzeagoko arrapala berriak sortuko dira, egungo maldak murriztu ahal izateko. Obrak aprobetxatuko dira egungo bidearen zabalera handitzeko.\nEgungo euste-elementuen ordez, hormigoi armatuzko hormak jarriko dira, 1,5 metrotik 4,5 metrora bitartekoak, altzairu herdoilgaitzezko baranda eta guzti.\nOinezkoentzat zati bat egokitzea Kobetabide ondoan:\n16 eta 34 atarietarako sarbidea ematen duen plataformaren eta auzoaren goiko aldean, Kobetabidearen ondoan, dagoen autobus-geltokiaren arteko komunikazioa errazteko, dagoen bidearen zati bat oinezkoentzat egokituko da.\nPlan Integralaren proiektua osatzen duten sei jarduera-eremuetan, eragindako udal-zerbitzuen sareen (argiteria, urak, saneamendua) zein udalekoak ez direnen (telefonia, komunikazioak) beharrezko egokitzapenak sartuko dira. Era berean, deskribatutako jarduketa guztiak dagokien hiri-altzarien instalazioarekin osatuko dira (farolak, bankuak, paperontziak, barandak, etab.).\nLan hauek Altamirarako proiektatuak dira, eta auzoak hobetzeko Auzokide Planaren barruan doaz: bera da Bilboko Udalak herritarren parte hartzerako daukan tresnarik garrantzitsuenetako bat.\nIzan ere, proiektu hau diseinatzeko, bost bilera egin dituzte Obretako eta Hiri Plangintzako Saileko arduradun eta teknikariek auzoko gizarte- eta auzo-eragile batzuekin eta besteekin. Parte hartzeko prozesu hori duela ia bi urte hasi zen, 2019ko otsailaren 4an, Altamirako Adinduen Elkartearekin, eta handik egun batzuetara segida izan zuen, 2019ko otsailaren 13an, Altamirako "Guztiontzat" auzo elkartearekin bilera bat eginda: han aurkeztu zitzaien proiektua eta herritarrek beren ekarpenak egin zituzten. Eskatu zuten, besteak beste, osasun zentroaren eta Kobetara igotzen den espaloiaren arteko konexioa hobetzea: biak daude jasota azken proiektuan.\nGero, 2019ko martxoan, batzar ireki bat egin zen, eta ehun bat auzotarrek parte hartu zuten, nork bere aldetik, eta, ondoren, Barrutiko Kontseiluko Batzorde Teknikoaren bilera batean, ekarpen berriak egin ziren, hala nola osasun etxerainoko sarbidea hobetzea edota haurren olgetarako eremuaren eta autobus geltokiaren arteko konexioa: biak ala biak jaso dira.\nAzkenik, Obretako, Hiri Plangintzako eta Proiektu Estrategikoetarako Sailak iazko apirilean aurkeztu dio, bilera telematiko batean, Altamirako Irisgarritasun Integraleko Plana (dagoeneko definituta zegoen, behin ekarpenak jaso eta gero) Guztiontzat elkarteari, eta hark oniritzia eman du.


Aste honetan hasiko da Udala memoriaguneak instalatzen, Santa Isabel hilerrikoa lehena delarik | El Correo\nZurekinAste honetan hasiko da Udala memoriaguneak instalatzen, Santa Isabel hilerrikoa lehena delarik\nAste honetan hasiko da Udala memoriaguneak instalatzen, Santa Isabel hilerrikoa lehena delarik\nSERGIO EGUÍA Lunes, 19 febrero 2018, 00:13\nAste honetan hasiko da Gasteizen memoriaguneen instalazioa, horien bidez aintzatespena, elkartasuna eta maitasuna adierazteko frankismoak Gasteizen eragindako biktima orori, «haien oroitzapena bermatuz, eta beraiei duintasuna itzuliz eta justizia eginez», Gorka Urtaran esan duen bezala.\nMemoriaguneetan lehena datorren asteazkenean inauguratuko da (otsailaren 21ean) anta Isabel hilerrian. Sagrado Corazón ikastetxea, Bake kaleko Arabako espetxe probintziala egon zen lekua eta Karmeldarren komentuaren kanpoaldeko memoriaguneak izango dira inauguratzen hurrengoak. Astero bat inauguratuko da, hurrenez hurreneko asteetan.\nLau memoriagune horiez gain, martxoaren 31 ezarri da Udalbatzaren kide errepresaliatu eta hildako orori aintzatespena egiteko egun gisa, eta, hedaduraz, baita errepresio frankistaren biktima izandako gasteiztar orori ere. Martxoaren 31a hautatu da, hain zuzen ere egun horretan hil zutelako hir8iko alkate zen Teodoro González de Zárate, beste hamabost pertsonekin batera. Orobat, eskultura bat jarriko da hiriko errepresaliatu eta hildako guztien omenez. Alkateak proposatu du hura plaza baten instalatzea, Terrorismoaren Biktimen Oroimenezko Zentroaren alboan.\nMemoriaguneetan paratuko diren azalpen-testuen alboan QR kodeak ere ipiniko dira, horien bitartez informazioa dibertsitate funtzionala duten pertsonen eskura jarri ahal izateko. Gainera, Udalaren webgunean tarte bat prestatuko da, bertan oroimen historikoarekin loturiko eduki oro gordetzeko.\nMemoriaguneen seinaleztapena da Udalak 2018an oroimen historikoaren berreskurapenaren alorrean egingo duen ekimenetako bat, zentzuk alkatearen dekretu batean jasotzen diren, 2017ko urtarrileko Osoko Bilkuran onetsi eta gero, EH Bildu, EAJ-PNV, PSE-EE, Podemos eta Irabazi talde politikoen aldeko botoa, eta PPren abstentzioarekin; erabaki hori horretarako propio sortutako lan-talde baten lanean oinarrituta hartu zen.\nEguraldi txarrak hilabete atzeratu du Lakua 03ko futbol-zelaia berritzeko obren amaiera Ikuskizun bat nola antolatu behar den jakiteko tailerra, BilbaoEszenan


Ikastaro bat eskainiko du Montxo Armendariz zinemagileak NUPen — Unibertsitatea.Net\nHemen zaude: Hasiera › Ziztu bizian › Ikastaro bat eskainiko du Montxo Armendariz zinemagileak NUPen\nIkastaro bat eskainiko du Montxo Armendariz zinemagileak NUPen\n2016/03/03 - Unibertsitatea.net\n"Begirada ikus-entzunezko interpretazioan" monografikoa ikasleei zein antzezle profesionalei zuzenduta dago.\nMontxo Armendariz zinemagile nafarrak eskainiko du Nafarroako Unibertsitateak antolatu duen 20 orduko ikastaroa, apirilaren 4tik 7ra bitartetan. Begirada ikus-entzunezko interpretazioan izenburua duen monografikoa, batez ere, ikasleei eta antzezle profesionalei zuzenduta dago eta 14 pertsonako taldea osatuko dute.\nHonako jakintzak irakatsi/ikasiko dira ikastaroan, besteak beste: adierazkortasuna eta emozioen kontrola, planoaren tamaina eta muntaketa, harraldien errepikapena, ahotsa eta keinua, gidoi baten irakurketa, pertsonaien analisia, eszena baten intentsitate dramatikoaren gradazioa eta pertsonaien eraketa eta prestakuntza.\nAntolatzaileen hitzetan, "Ikastaroak begiradan jartzen du arreta ikus-entzunezko interpretazioaren esanahia zehazten duen oinarrizko eta funtsezko elementu gisa", horregatik, interpretazio ahalmen hori ulertzeko eta kontrolatzeko modurik onena praktika dela ondorioztatuta, kameraren aurreko antzezpen multzo gisa antolatu dute ikastaroa. Hortaz, begirada behar bezala erabiltzen ikasteko bitartekoa eta euskarria izatea da xedea.\nEtiketak: ikastaroa Nafarroako Unibertsitate Publikoa ikus_entzunezko_komunikazioa zinema ikus-entzunezkoak jardunaldiak


Hammettekin hasi, Chandlerrekin amaitu eta, tartean, Xabier Gereño | El Diario Vasco\nCulturasHammettekin hasi, Chandlerrekin amaitu eta, tartean, Xabier Gereño\nXabier Gereño, 2009an, hil baino bi urte lehenago, egindako argazkian. / IGNACIO PÉREZ\nAstelehen honetan abiatu da Baztanen datorren igandera arte egitarau bikaina garatuko duen (H)ilbeltza, Nobela Beltzaren Astea\nLunes, 14 enero 2019, 15:15\nDashiel Hammetten 'Uzta Gorria' eleberriari buruzko solasarekin abiatuko da astelehen honetan Arizkuneko Medikuaren etxean (H)ilbeltza, Baztango Euskal Nobela Beltzaren astea, literatura mota hori gogoko dutenentzako hitzordu erakargarri bilakatu dena. Bertaratuek Xabier Olarrarrekin partekatuko dute solasa, itzultzaile eta Igela argitaletxeko editoreak ekarri baitzuen euskarara 1996an Igelak berak argitaratutako Hammetten maisulana.\nAsteartean atseden hartu ondoren, asteazkenean, urtarrilaren 16an, oso bestelako protagonista izango du saioak. Anizeko mendi elkartean, 19:00etan, Jurgi kapitaina Xabier Gereñoren doblea ote den galdetuko du Koldo Izagirrek. Jurgi Arregi, hain zuzen, 1975ean eraman zuen lehendabizikoz liburu batera Xabier Gereño (Bilbo, 1924-2011) idazleak. 'Hitzaile baten bila' aurreneko nobela hartan itsasontzi bateko kapitaina zen. Hurrengo nobeletan ('Espioitza', 'Gudari bat' eta 'Iruineako asasinatzea') beste ogibide batzuk izango ditu... Edonola ere, euskarazko nobela beltzeko aurreneko pertsonaietakoa da. Liburu horiek denak Armiarma atariak irakur daitezke osorik.\nAsteazkenean, berriz, 19:00etan Aniz herriko Mendiarte elkartean Edorta Jimenezen 'Ostadarrak lurra ukitzen duen lekua' (Txalaparta) eta Xabier Etxeberriaren 'Berriro itzuliko balitz' (Elkar) liburuak aurkeztuko dira.\nOstiralera jauzi eginda, hilaren 18an, Elizondoko Arizkunenea kultur etxean, zinema eta literatura uztartuko dira 19:00etan hasiko den saioan: 'Hemingway ere beltza zen', Gontzal Agoteren eskutik.\nBi idazle eta hizlari bikain elkartuko dira larunbatean, urtarrilak 19, Arizkunenea kultur etxean. 11:00etan hasiko den mahai inguruan, Ana Galarraga moderatzaile dutela, 'Hiria eta landa eremuaren trataera nobela beltzean' gaiaz ariko dira Itxaro Borda eta Edorta Jimenez. Larunbat arratsaldean, nahi dutenek elkarrekin bazkaldu ostean (ilbeltzabaztanen@gmail.com helbidean eskuratu daitezke txartelak), Txapalarta-(H)ilbeltza beka eskuratu zuen Miel A. Elustondoren 'Kezko bola batek itoak birikak' eleberria aurkeztuko da 17:00ean Erratzuko Etxeleberteko elkartean.\nEguna amaitzeko 'Susmagarrien gaua' egingo da Erratzun barna 19:00etatik aurrera, eta igandean, berriz, 'Itzuli beltza' abiatuko da 11:00etan Arraoizko plazatik.\n2019ko (H)ilbeltza igandean amaituko da, urtarrilaren 20an, Elizondoko Arizkunenea kultur etxean. Jon Alonsoren testuetan oinarrituta, 'Chandlerren alde... edo kontra' irakurketa girotua egingo da.\nJesús Vázquez a Risto: «Eres la única persona que me ha sacado de quicio» Eduardo Lago busca la gran novela americana en 'Walt Whitman ya no vive aquí'


Gueñesko Udala - 40 erakusketarik baino gehiagok parte hartuko dute Gueñesko lore eta landareen IV. azokan\n40 erakusketarik baino gehiagok parte hartuko dute Gueñesko lore eta landareen IV. azokan\nHurrengo igandean, apirilaren 9an, lore eta landareen IV. ekitaldi monografikoa egingo da Gueñesko ARENATZarte parkean, eta 40 erakusketari baino gehiago bilduko dira.\nAzoka irekita egongo da goizeko 11:00etatik arratsaldeko 19:00ak arte, eta egunean zehar antolatutako jarduerak zirko tradizionalaren ingurukoak izango dira.\nAzoka guneka banatuko da. Gune horietako batean, lore eta landareetan espezializatutako haztegi-bildumarik onenak ikusi ahalko dira, Bizkaitik, Gipuzkoatik, Arabatik, Nafarroatik, Kantabriatik eta Madrildik ekarritakoak. Ikusgai jarriko dituzte bonsaiak, bromeliak, landare aromatikoak, sukaldean erabiltzekoak, begoniak, geranioak, sasoiko loreak, bildumazaleentzako kaktusak, palmondoak eta fruta-arbolak, apaintzeko arbolak eta beste hainbat espezie.\nARENATZarte parkea ehun urtetik gorako zuhaitzez inguratutako gune bakarra da, eta, azoka dela eta, lore eta landareekin egindako artisautzako erakusketak ere jasoko ditu. Produktuen artean, harrizko loreontziak, egileen loreontziak, lorategiko faunarentzako etxetxoak (intsektuak eta txoriak), zur-lantzeak, fruitu lehorrekin egindako jostailuak, kremak, xaboiak, ukenduak, eta lore eta landareekin egindako janari eta edariak egongo dira, baina, zalantzarik gabe, hauek dira azpimarragarrienak: landare eta loreekin egindako marmeladak, fruta-likoreak, landare-pateak eta lore-zaporeko gozokiak.\nAzokan haurrentzako animazioa izango da egun osoan. Bestalde, haurrentzako tailerrak egingo dira, loreontzi birziklatuak egiteko eta ortu txikiak sortzeko; gainera, zirkuko pertsonaiek azoka girotuko dute. Haurren artean, baina, Arkakusoen Zirkoa mikro antzerkiak piztuko du ikusmin handiena; zortzi emanaldi egingo ditu, 11:30etik 15:00etara bitartean, eta prezioa euro batekoa izango da.\nEguerdian menestra-dastaketa egingo da, eta 500 anoa inguru prestatuko dira.\n674.648.565 (Richard de Diego).\n10:00etan: Azokaren irekiera.\n11:00etan: Haurrentzako tailerrak: material birziklatuekin loreontziak egitea eta ortu txikia sortzea.\n11:30ean: “Arkakusoen Zirkoa” mikro antzerkiaren hasiera. Ordu erdiro emanaldi bat egingo da 15:00ak arte.\n12:00etan: Kalejira zirkuko pertsonaiekin.\n14:30ean: Menestra-dastaketako anoen banaketa.\n17:00etan: Kalejira zirkuko pertsonaiekin.\n18:00etan: Lorezaintzako saski erraldoiaren zozketa.


Edorta Jimenez: “Urdaibai unibertso txiki bat da, burbuila kosmiko bat bezalakoa” | Buy Urdaibai\nEdorta Jimenez: “Urdaibai unibertso txiki bat da, burbuila kosmiko bat bezalakoa”\n“Burbuila kosmiko” baten barruan sentitzen da Edorta Jimenez Mundakako portuan, bere jaioterrian. Batzuetan, itsasontzien alboan jesarrita, “unibertsoaren parte” ikusten du bere burua; kosmosaren zati bat izango balitz bezala. Euskal Herrian distantziak laburrak izan ohi direla dio, baina denbora tartea oso luzea dela, eta denboraren geruzak pilatu egin direla mendeetan txoko horretan. “Dimentsio ikaragarriko lekua da Urdaibai”, berresten du mundakarrak. 25 urtez literaturari loturik bizi ostean, Jimenezek muga existentzial batera iritsi zela sentitu zuen. Hura gaindituta, Urandere izeneko itsasontziko patroi hasi da, eta bertatik bere “burbuila” maitearen historia azaltzeko ardura hartu du. Mundakatik Gernikara, errekan barrena, Euskal Herriaren 28.000 urteko historia liburua irakur daitekeela dio; “Santimamiñetik hasi, eta gaur egun arte”, hain zuzen. Berak historia horren orriak irakurriko dizkie eskaintzen dituen txangoetara joaten diren pertsonei.\nLetren mundutik itsasora arteko urratsa egiteko arrazoiaz galdetuta, literaturaren ekosistema “nahiko kaltetuta” ikusten zuela dio. Krisi ekonomikoak, batik bat, idazleek bizitza aurrera ateratzeko dituzten zailtasunak areagotu dituela uste du, eta horrek lan berri bat bilatzera behartu du. 25 urtez letrekin zerikusia duten lanbideetan ibili ostean, orain ahozkotasunera zuzendu nahi izan du bere begirada, eta ingurura begiratzea besterik ez du behar izan. Bilaketa horretan topatu ditu Iñaki Markuerkiaga ondarroarra eta Busturiako Doroteo Zobaran. Hiruren artean Urdaibaion sortu dute, Busturialdeko eta Lea-Artibaiko natura eta kulturaren baliabideak ikertzea eta sustatzea helburu duen kooperatiba.\nUrdaibaionek hainbat egitasmo ditu, baina arrakastatsuena itsasadarrean barrena Urandereontzian nabigatzearena da. Hamar bat metro luze eta hiru eta erdi zabal, uraren andereak —itsasontziei, normalean, emakumezkoen izenak jarri ohi zaizkie— sobera du solasaldirako lekua, eta zeregin horretan ere Edorta Jimenez da kapitaina. Bidaiariek, ingurumenaz gozatzeaz gain, aukeran izango dute Urdaibaiko biosfera erreserbako leku eta xehetasun bakanenak ezagutzeko: hala nola hondartzak, labarrak, padurak, basoak eta dorretxeak.\n“Nahiz eta ez den erraza izan”, 11 ontziratze leku hitzartu dituzte erakunde publikoekin Mundaka eta Gernika artean. Eta horrek, itsasaldiaren arabera, edozein motatako txangoak egitea ahalbidetu die kooperatibako bazkideei. Talde bakoitzari egokituriko tratua eskaintzea da asmoa. Alde horretatik, Jimenezek gogoan du oraindik Madrildik etorritako biologo batek 20 bat minuturen bueltan 40 hegazti mota begiztatu zituenekoa.\nBerez, maiatzean hastekoak ziren, lehen argi izpiek Urdaibaiko itsasadarra berotzen dutenean. Hainbat arazo direla medio, abuztuak 15 zituela jarri ziren martxan, egun eguzkitsu gehienak atzean geratu zirenean. Horrek galerak eragin zizkien, baina denbora honetan erantzun bikaina jaso dutela nabarmendu dute antolatzaileek. “Gauza bat argia da: ni Aralarren txundituta geratzen naiz, eta nafarrak, berriz, hemen, kostaldean”. Horren harira, bihotzean lekutxo bat egin dioten bi txango ditu Jimenezek oroimenean. Bat: “Inoiz ezagutu ditudan umerik esker onekoenak, Orozkokoak. Eta bi: “Zuberoatik etorritakoena, abestuz eta dantzatuz ia itsasontzia hondoratu zidatenekoa”. Hainbat alditan Turismo Bulego moduan aritu direnik ez du ukatzen Jimenezek, baina ardura hori “zerbitzu historiko legez” hartu duela dio umoretsu. Urdaibain klima aldaketak nolako eragina izan duen, edo hango mendi hartara zelan iritsi erantzun behar izan dute, besteak beste.\nZorabiorik ez Urandere-n\nDena den, “eta inor baztertu barik”, bere ilusio handiena ontzian euskaldunak hartzea da. Itsasontzia irakaskuntza munduarentzat zuzentzea da Urdaibaionen helburuetako bat. “Euskaltegiei, eskolei eta irakaskuntzan diharduten guztiei eskaini nahi diegu ur gaineko irakasgela hau. Pozgarria da sentitzea euskalduntzen ari den jendea pozik irteten dela”, adierazi du. Proiektua martxan jarri arte garai gogorrak pasatu izan dituztela dio Jimenezek, baina orain abiada hartu dutela eta ahoz ahokoak beren egitasmoaren bideragarritasuna berretsi duela.\nKooperatibak badu goiburu bat: Garena lau urtaroek egin gaituzte. Eta hori defendatzeko urtaroek naturarengan duten garrantzia nabarmendu nahi du mundakarrak. “Hemen lau urtaroak dira ederrak”, dio. Horren adibide jartzen du Mundakak abenduko egun batean lortzen duen magia kutsua hego haizeak gogor astintzen duenean. Horrelako egunetan ere ontzitik inor ondoezik irtengo ez den ziurtasuna dauka. “Orain arte ez da inor zorabiatu, inguruko edertasunagatik, ziurrenik” .\nHasieran esan bezala, unibertsoaren osotasunaren barruan dagoen “burbuila kosmikoan bizi da idazlea. Aurrerantzean, Sukarrietan ainguratuta izaten den Urandere askatzen den bakoitzean, unibertso txiki horretan barneratzeko aukera izango du bertara salto egin nahi duenak.


Ixo! - - Alea.eus\nIñaki Carretero 2021-10-10 10:00\nAgian nahi gabe gure txikiei gauza gutxi kontatzen dizkiegu, nahi ez duguna ez ikasteko...\nBehin batean, Gigi Bigot Frantziako narratzaileak antzinako ipuin bat kontatu zidan ezpainen gainean dudan zimurra sakonegi omen dudan aitzakiaz:\nEsaten dutenez, gure arima, amaren sabelaren barruan osatzen ari denean, kanpoan entzuten diren hitzez eta istorioez elikatzen da. Bederatzi hilabetez entzuten, 270 egun amaren inguruan gertatzen den guztia entzuten, gizakiok kontatzen duguna eta naturak berak kontatzen duena, amaren gorputzaren soinuak eta sentsazioak sehaska modura. Entzunez ikasten, isilpean emozionatzen. Erditzearen unean, hanka gorriak ikasitako guztia bota nahi du, irrintzi sakon eta ozen batez; baina aluaren sarreran, hantxe bertan, bizitzaren aingerua dago eta bere hatz erakuslea luzatu eta hanka gorriaren ezpain erdian jartzen du, indarrez, isiltzeko keinua eginez; haurrak ez dezala kontatu entzundako guztia, ikasitako guztia. Agian, gehiegi dakien norbait arriskutsua delako. Ixo! eta ahaztu askatasunez entzundako guztia!\nIpuinak dio orain haurraren betebeharra amaren sabelean ikasitako guztia berrikastea dela. Eta nik hala dela diot, baina orain haurrak ez du askatasunez ikasiko. Ikasi duen lehenengo gauza isilik egotea da; ez kontatu, ez esan, isildu sentitu duzuna, hunkitu zaituena. Ixo!\nEntzuten, kontatzen, galdetzen duen haurra arriskutsua da, jolasten duena bezala; irudimena pizten zaielako, sortzen dutelako eta den dena birplanteatzen duelako; eta agian, gure helduen munduaren zutabeak zartatuko ditu...\nAgian nahi gabe gure txikiei gauza gutxi kontatzen dizkiegu, nahi ez duguna ez ikasteko... Hori bai, irakatsi irakasten diegu, eskolako jakintsuenak izan behar direlako, familiako azkarrenak, "ze ondo dakien dena" bat izateko; baina irakatsitako guztia kontrolpean. Emozioak menperatu behar ditu, irakurtzen ikasi behar du; elefanteak marroiak dira eta ez berdeak, ezin du kolorez margotu bere gorputz txikia. Bere izaera. Izaera? Hori ez da irakasten, hori sentitu behar da, askatasunez, helduen, gizakien eta hezkuntzaren tontakeriarik gabe... Ilargia zerez egina dagoen jakiteak zertarako balio du zure gurasoek elkar nola ezagutu zuten ez dakizunean. Zertarako balio du tolerantzia lantzea Koloretako munstroaren bidez, kalean jolasten ez badu hori sentitzeko? Haurrak entzun behar du, bere inguruak esaten diona entzun behar du; eta guk, helduak, inguruari hitz egiten, kontatzen utzi behar diogu; eta gure mundua azaldu hanka gorriari, amaren sabelean gertatu zen bezala.\nNik ezpainen gaineko zimurra sakonegia omen daukat, agian aingeruak indar handia egin zuelako bizitako guztia ez kontatzeko; eta hemen nago 51 urte eta gero egunero ikasten, kontatzen eta garrantzitsuena dena, entzuten


Lamargelle - Wikipedia, entziklopedia askea.\n47° 32′ 01″ N, 4° 50′ 27″ E / 47.5336°N,4.8408°E / 47.5336; 4.8408Koordenatuak: 47° 32′ 01″ N, 4° 50′ 27″ E / 47.5336°N,4.8408°E / 47.5336; 4.8408\nLéry, Vaux-Saules, Poiseul-la-Grange, Chanceaux, Francheville, Frénois eta Pellerey\n83 (%51.2) 75 (%46.3)\nLamargelle Frantziako udalerria da, Côte-d'Or departamenduan dagoena, Borgoina-Franche-Comté eskualdean. 2013an 158 biztanle zituen.\n2007an Lamargelle udalerrian erroldatutako biztanleak 167 ziren. Familiak 64 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 12 seme-alabarik gabeko familiak ziren, 24 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 110 etxebizitza zeuden, 71 familiaren etxebizitza nagusia ziren, 25 bigarren erresidentzia ziren eta 14 hutsik zeuden. 103 etxeak ziren eta 7 apartamentuak ziren. 71 etxebizitza nagusietatik 59 bere jabearen bizilekua ziren, 7 alokairuan okupaturik zeuden eta 5 doan lagata zeuden; 3 etxek bi gela zituzten, 8 etxek hiru zituzten, 13 etxek lau zituzten eta 47 etxek bost zituzten. 52 etxek euren parking plaza propioa zuten azpian. 34 etxetan ibilgailu bat zegoen eta 27 etxetan bat baino gehiago zituzten.\nLamargelle udalerriko biztanleria-piramidea 2009an .\n2007an lan egiteko adina zuten pertsonak 92 ziren, horien artean 74 aktiboak ziren eta 18 inaktiboak ziren. 74 pertsona aktiboetatik 71 lanean zeuden (38 gizon eta 33 emakume) eta 3 langabezian zeuden (1 gizon eta 2 emakume). 18 pertsona inaktiboetatik 3 erretiraturik zeuden, 7 ikasten zeuden eta 8 "bestelako inaktibo" gisa sailkaturik zeuden.\n2009an Lamargelle udalerrian 68 unitate fiskal zeuden, 163 pertsonek osaturik. Pertsona bakoitzeko diru-sarrera fiskalaren mediana urteko 16.895 euro zen.\n2007an zeuden 11 komertzioetatik, 1 erauzte enpresa zen, 1 janari enpresa zen, 1 eraikuntza enpresa zen, 2 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 informazio eta komunikazio enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Lamargelle udalerrian 5 nekazaritza-ustiategi zeuden.\nLéry (2,5 km)\nFrénois (3,8 km)\nPoiseul-la-Grange (5,4 km)\nPellerey (5,4 km)\nPoncey-sur-l'Ignon (7,4 km)\nVaux-Saules (7,9 km)\nBNF: 152506257 (data)\nOrriaren azken aldaketa: 28 otsaila 2021, 22:03.


Irekia Eusko Jaurlaritza - Gobierno Vasco :: Lehendakariak bilera izango du Europako Batzordeko presidente Jean-Claude Junckerrekin\nLehendakariak bilera izango du Europako…\n<img src="https://www.irekia.euskadi.eus/uploads/cover_photos/38492/original/reunion.jpg" style="max-width:100%" alt="" />\nIñigo Urkullu maiatzaren 10ean –asteazkena- joango da Bruselara, eta bertan Pierre Moscovici europar komisarioarekin eta Guy Verhofstadtekin ere bilduko da\nIñigo Urkullu Lehendakariak lan-topaketa bat izango du maiatzaren 10ean, asteazkena, Europako Batzordeko Jean-Claude Juncker presidentearekin. Egun berean, Lehendakariak gidatutako Eusko Jaurlaritzako ordezkaritzak bilera izango du Pierre Moscovici Gai Ekonomiko eta Finantzario, Zerga eta Aduanen europar Komisarioarekin, eta “Brexit”en inguruko negoziazioak Europako Parlamentuaren aldetik koordinatu dituen Guy Verhofstadtekin. Lehendakariak defendatuko du Euskadik europar proiektuarekin hartuta duen konpromisoa, eta Europa sozialago, integratuago eta pluralagoaren alde azalduko da, benetako subsidiariotasun eta maila anitzeko gobernantzaren bidean aurrera egin dezan.\nEuropar instituzioetako maila goreneko ordezkariekin ofizialki biltzeko egun horretan, Lehendakariarekin batera egongo dira Kanpo Harremanetarako Idazkari Nagusia, Marian Elortza; Europar Gaietako Zuzendaria, Mikel Anton; eta Eusko Jaurlaritzaren Europar Batasunerako Ordezkaria, Marta Marín.\nBilera horiek Europako etorkizunerako funtsezkoa den une batean egingo dira, hau da, benetako Zutabe Soziala egituratu nahi duen ekimen multzo bat aurkeztu baino egun batzuk lehenago, eta Europar Batasuna BREXITaren osteko negoziazio- eta gogoeta-prozesuaren buru-belarri sartuta dagoenean. Lehendakaria buru izan zen Eusko Jaurlaritzako Brexitaren Jarraipenerako Batzordearen lehenengo bileran, iragan apirilaren 25ean, eta horren ildotik esan zuen beharrezkoa dela erronka hau “aukera” bihurtzea”. Gainera, Erromako Itunaren 60 urtemugaren kariaz, Lehendakariak esan zuen, adierazpen instituzional baten bitartez, “Euskadik konpromiso irmoa hartuta duela europar integrazioaren proiektuarekin”.\nBruselan egingo duen bisita ofizialean, topaketa horiez gain, Eusko Jaurlaritzaren ordezkaritzak harrera-ekitaldi bat egingo die Belgikako euskal komunitateari.\nJean-Claude Juncker Europako Batzordearen Presidentea da 2014ko azaroaz geroztik. Aurtengo martxoan, Brexitetik hilabete batzuk pasatu ondoren, Junckerrek Liburu Zuria aurkeztu zuen Europako Parlamentuan; horren helburua da Gobernuek definitu dezatela EBren etorkizuna.\nGuy Verhofstadt belgikarra “Bexit” prozesua koordinatzeko izendatu zuen Europako Parlamentuak, aurtengo martxoan. Bere herrialdeko ministroa izan zen 1999tik 2008ra, eta gaur egun Europaren aldeko Demokrata eta Liberalen Aliantza (ALDE) taldearen presidentea da Europako Parlamentuan.\nPierre Moscovici, 2012 eta 2014 bitartean Ekonomia eta Finantza Ministroa izandakoa, Juncker buru duen Batzordearen Gai Ekonomiko eta Finantzario, Zerga eta Aduanen europar Komisarioa da 2014az geroztik, eta Europar Batasunaren politika ekonomiko eta fiskalaren arduraduna ere bai.\nRT @Gob_eus: .@iurkullu Lehendakariak bilera izango du Europako Batzordeko presidente Jean-Claude Junckerrekin ➡ https://t.co/WU9YjddRds ht…\nreunion.jpg 400 KB (jpg)\n“Europan sinetsi eta bere alde borroka egiten duen” Euskadi solidarioa defendatu du Lehendakariak kidego kontsularraren aurrean


Armistiziorik ez Washingtonen | Ekonomia | Berria\nMerkataritza gerra. AEBen eta EBren arteko muga zergak\nArmistiziorik ez Washingtonen\nJunckerrek eta Malmstromek gerra komertziala saihesteko tartea neurtu dute Etxe Zurian. Trumpek proposatu du bi blokeek kentzea muga zergak, subsidioak eta bestelako muga guztiak\nJean-Claude Juncker eta Donald Trump, atzo, Etxe Zuriko Bulego Obalean. KEVIN DIETSCH / EFE\nArgazkiak ez du ezusterako tarterik utzi. Trump-Juncker bilerak ez du balio izan eteteko Donald Trumpek bide orrian markaturik daukan gerra komertzialerako lerroa. Atzo, Etxe Zuriko maizterrak garbi utzi zien Europako Batasuneko agintariei soilik AEBek jarritako baldintzak eta erritmoak direla balekoak armistizio baterako. Eta auto europarrek aurki %20ko tarifa bereziak nozituko dituzten ustearekin itzuliko dira Jean-Claude Juncker eta Cecilia Malmstrom.\nBatasuneko presidenteak eta Merkataritza komisarioak Trumpen ahotik entzun zuten ordu batzuk lehenago haren Twitter kontuak jakinarazitakoa: Europako Batasunak eta AEBek muga zerga, subsidio eta bestelako muga guztiak ken ditzan nahi du Trumpek. «Hori izango litzateke merkataritza librea eta justua!», idatzi zuen. Jakina, Juncker eta Malmstrom ez zeuden horrelako akordio bati buruz ezer negoziatzeko; izan ere, besteak beste, aurretik negoziazio politiko konplexua eta luzea beharko luke Batasuneko bazkideen artean, gaia ertz politiko eta ekonomiko sakonekoa izaki. Baina Trumpek bazekien hori guztia, baita Batasunak mehatxupean ez duela horrelakorik negoziatuko ere. «Gu prest gaude, baina EB ez da egongo», aurreratu zuen presidente txiolariak.\n«Aliatuak gara, ez etsaiak», esan zion Junckerrek Trumpi Bulego Obalean, baina oso litekeena da AEBek Europako autoak %20 inguruko tarifa bereziekin zergapetzea uda amaitu aurretik. «Gure ekoizleek baldintza bertsuekin lehiatzea nahi dugu», esan zuen Trumpek bilerara sartu aurretik. Bruselarentzat argi dago haren hurrengo mugimendua, nahiz eta horrek beste maila batera eramango lukeen gerra komertziala. «Orekatzeko neurriak» prestatzen ari dira jada Europan.\nDenek dakite aurkakotasunari hauspoa emateak ez diola onurarik ekarriko inori, baina oraingoz Brusela ez da gai Trumpen estrategian pitzadurarik egiteko, eta hark bereari eusten dio: «Orain Washingtonera datoz negoziatzera urte askoan merkataritzaren esparruan modu bidegabean tratatu gaituztenak».\nNOLA HASI DA HAU?\nBere industria astuna babesteko, Trumpek iragarri zuen urte hasieran %25eko muga zerga bat jarriko ziola altzairu inportatuari, eta %10ekoa, berriz, aluminioari. Mehatxu protekzionista bete egin zuen uda aurretik, Txinarekin ez ezik, baita Europarekin ere. Bruselak luzapen bat izan bazuen ere —aliatu bati egiten zaion mesede gisa edo—, tarifa berezien zigorra nozitzen hasi da azkenean, eta 200 produktu ikonikori jarritako zerga bereziekin erantzun zuen; zerrendan daude Harley Davidson motorrak, Levi's arropa eta Jack Daniel's bourbona, adibidez. Tarifa berezi horiek 3.200 milioi euroko balioa dute. Atzerriko altzairua zerga bereziz zigortzeko aukera zabaltzeak lehen enbidoaren erantzuna osatu du.\nTRUMPEN SALAKETAK BADU OINARRIRIK?\nEz. Europako Batasunak eta AEBek antzeko muga zerga dituzte. 2015ean, Europak batez beste %3ko muga zerga ezarri zien produktu estatubatuarrei; AEBek produktu europarrei, %3,3koa. Trump tematurik dago balantza komertziala oinarri duen salaketa batekin. Etengabe esaten du AEBek 150.000 milioi dolar galdu dituztela azken urteetan EBrengatik. Defizit komertziala baino ez da hori, ordea, eta ez abusuzko merkataritza praktiken ondorio.\nTxinari ere akusazio bera egiten dio, baina mahai gainean beste kopuru bat jarrita. Argudio ahul horrek Trump Etxe Zurira eraman duen gurdi protekzionista bultzatzen du, eta hura baliatu zuen atzo ere Europako Batasunari muga zergarik gabeko merkatu irekia proposatzeko.\nZERTARAKO BILERA HAU?\nItxurak egiteko, batik bat. Trumpek erabakia dauka gerra komertzialarekin jarraitzea, eta aditu gehienek uste dute egun gutxian iritsiko direla Europako autoen zerga bereziak. AEBetako burtsa sendo dago, eta ekonomia ere bai, eta Etxe Zuriko gidariak harago heldu nahi du hasitako bide gatazkatsuan. Badaki AEBek badutela galtzekorik gerra horretan, baina, galera kontrolpean dagoen bitartean, sinetsita dago gehiago duela irabazteko.\nBATASUNAK EZ DU AMORE EMANGO?\nDesiratzen dago lasterketa ero hori gelditzeko, baina ezin du negoziatu «pistola bat buruan» duela, Bruno Le Maire Frantziako Ekonomia ministroak esan zuen moduan.